Jeti Kampung Mutap : Penduduk Dakwa Tidak Guna Kayu Belian Sepenuhnya

PENDUDUK  Kampung Mutap, Miri, Sarawak mendakwa pembinaan jeti kayu melibatkan kos sehingga RM50,000 yang mengundang kritikan orang ramai tidak menggunakan kayu belian sepenuhnya seperti dinyatakan.

Menurut laporan Utusan Borneo, penduduk kampung, Mohamad Nor Tambi, 45, yang tinggal berdekatan jeti itu berkata, hanya bahagian binaan tangga dan tiang sahaja dipercayai menggunakan kayu belian manakala selebihnya menggunakan campuran kayu keras yang lain.

Dia tidak mempercayai jeti di hadapan rumahnya itu menelan kos sebanyak itu malahan katanya, ia tidak menjadi isu sekiranya kos hanya RM30,000 berdasarkan jeti yang telah siap tersebut.

Mohamad Nor berkata, dia juga terkejut kerana menurut hantaran Komunikasi Jabatan Kerja Raya (JKR) Sarawak, jeti tersebut dibina mengambil masa dua bulan untuk disiapkan.

“Jangankan netizen, saya sendiri pun mempersoalkan kos jeti ini. Pada mulanya saya tidak tahu mengapa jeti ini menjadi isu panas dan tular. Sehinggalah saya membaca di media sosial kos pembinaan berjumlah RM50,000.

“Saya berpendapat ia tidak menjadi isu sekiranya kos hanya RM30,000 berdasarkan (struktur) jeti yang sudah siap.

“Turut menjadi persoalan kepada kami projek ini dikatakan mengambil masa tiga bulan namun dua bulan siap awal daripada jadual sedangkan kontraktor hanya menyiapkan projek itu dalam tempoh tiga hari,” katanya pada Ahad.

Mohamad Nor dan penduduk di situ melahirkan rasa tidak puas hati dan perasaan ragu-ragu dengan keselamatan jeti tersebut. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Korban tsunami meningkat kepada 280 orang

LABUAN, Indonesia: Angka kematian akibat bencana tsunami di kepulauan Jawa dan Sumatera meningkat kepada 280 orang, selepas pasukan penyelamat menemui lebih banyak mangsa ketika operasi mencari menggunakan jentera berat.

Lebih 3,000 penduduk yang tinggal di pesisiran pantai turut meninggalkan kediaman masing-masing dan mencari perlindungan di kawasan lebih tinggi, apabila amaran ombak besar dikeluarkan hingga esok.

Ratusan lagi penduduk dilaporkan cedera atau hilang, ketika tsunami melanda kawasan di sepanjang Selat Sunda, pada Sabtu lalu.

Pelbagai agensi kerajaan dan pertubuhan bukan kerajaan kini bertumpu di Pandeglang, iaitu kawasan yang paling teruk dilanda tsunami itu.

Pegawai agensi pengurusan bencana di wilayah Banten yang dikenali sebagai Jhony mengesahkan kepada wartawan bahawa jumlah mangsa terkorban meningkat kepada 280 orang dan sebahagian besar adalah pelancong tempatan.

Komander tentera daerah, Dudi Dwiriadi, berkata anggota tentera dan sukarelawan sudah diarah untuk memeriksa kawasan pantai sepanjang 100 kilometer untuk mencari serta menyelamatkan mangsa.

Sementara itu, kebanyakan jalan ke lokasi kejadian masih terputus akibat kesesakan atau ditimbuni serpihan yang dibawa tsunami.

Presiden Indonesia, Joko Widodo yang bertanding dalam pilihan raya umum pada April ini, dijadualkan mengunjungi kawasan bencana, hari ini. – Reuters


Sukar Untuk Sabah Tuntut Hak Seperti Sarawak, Kata Penganalisis

KOTA KINABALU: Sabah mungkin berdepan kesukaran untuk mengikut cara Sarawak bagi mengembalikan hak mereka, kata penganalisis politik.

Tony Paridi Bagang dari Universiti Teknologi Mara (UiTM) berkata, keadaan politik di Sabah sedikit berbeza dengan Sarawak dimana kerajaan yang memerintah ketika ini turut melibatkan parti dari Semenanjung.

“Saya percaya Sabah mahu melakukan perkara sama (seperti Sarawak) untuk menuntut hak sepatutnya seterusnya menjadikan negeri ini menjadi lebih baik.

“Bagaimanapun, keadaan politik di Sabah sedikit berbeza dengan Sarawak dan ini salah satu sebab mengapa Sabah tidak begitu agresif melakukannya.

“GPS (Gabungan Parti Sarawak) adalah gabungan yang terdiri daripada parti-parti tempatan manakala GRS (Gabungan Rakyat Sabah) menggabungkan parti tempatan dan nasional.

“Dengan keadaan ini, biasanya mereka akan ‘berlembut’ sedikit dalam mengutarakan pendapat demi memastikan hubungan baik antara kerajaan negeri dan persekutuan,” katanya kepada FMT.

Sementara itu, Lee Kuok Tiung dari Universiti Malaysia Sabah (UMS) berkata, kekurangan dua pertiga kerusi GRS di Dewan Undangan Negeri (DUN) Sabah menjadi penghalang kepada negeri itu untuk menuntut semula hak seperti dilakukan kerajaan GPS di Sarawak.

Katanya, perlembagaan seperti menukar nama jawatan Ketua Menteri dan beberapa perkara lain memerlukan sokongan dua pertiga daripada Ahli Dewan Undangan Negeri (ADUN).

“Sudah tentu ya (Sabah juga mahu mengikut jejak Sarawak) tetapi masalah utamanya GRS tidak mempunyai majoriti dua pertiga seperti GPS di Sarawak.

“Itu cabaran terbesar GRS tapi ia tidak bermakna sudah tiada harapan kerana masih ada langkah-langkah yang boleh dilakukan GRS. Pertamanya, daftarkan GRS supaya adanya locus standi (hak di sisi undang-undang),” katanya.

Semalam, Rang Undang-undang Perlembagaan Negeri Sarawak (Pindaan) 2022 yang mengandungi klausa untuk menukar gelaran jawatan Ketua Menteri kepada “Premier” telah diluluskan di DUN Sarawak.

Kerajaan Sarawak sebelum ini turut melaksanakan beberapa perkara lain termasuk mengenakan cukai jualan sebanyak 5% ke atas produk-produk petroleum yang dikaut dari negeri itu dan menjadikan bahasa Inggeris sebagai bahasa pengantar rasmi kedua Sarawak. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenny Akan Bertanding DUN Inanam Atas Tiket Parti Tempatan

KOTA KINABALU: Bekas naib pengerusi PKR Sabah Kenny Chua hari ini mengesahkan akan bertanding atas tiket parti tempatan untuk mempertahankan kerusi Dewan Undangan Negeri (DUN) Inanam yang disandangnya.

Bagaimanapun, beliau yang sebelum ini dipecat daripada PKR kerana menyokong Musa Aman untuk menjadi ketua menteri, enggan mendedahkan parti akan disertainya.

Katanya, perkara itu akan diumumkan dalam masa 2 atau 3 hari lagi.

“Sekarang saya dijemput oleh sebuah parti tempatan dan bagi saya, sudah tiba masanya untuk kembali ke akar umbi sebagai ‘Sabahan’.

“Saya sudah bertahun berjuang dengan parti nasional dan ini masa terbaik untuk saya berjuang pula dengan parti tempatan,” katanya ketika ditemui selepas melancarkan On TV iaitu sebuah siaran berbentuk hiburan tempatan Sabah yang bersiaran menerusi platform media sosial.

Kenny berkata, pengumuman mengenai parti mana diwakilinya akan diumumkan selepas mengadakan mesyuarat dengan ahli jawatankuasanya.

“Keputusan ini perlu dibuat atas persetujuan bersama iaitu dengan AJK (ahli jawatankuasa), kita tunggu nantilah tapi sememangnya parti tempatan Sabah.

“Parti yang akan saya sertai nanti juga sebuah parti yang betul-betul memperjuangkan Sabah terutama orang Sabah, sebab saya orang Sabah,” katanya.

Ketika ditanya peluangnya di Inanam selepas keluar daripada PKR, Kenny berkata beliau sudah memberi penjelasan menyeluruh menerusi media sebelum ini dan ia terpulang kepada rakyat di kawasan berkenaan untuk menilai.

“Saya kembalikan mandat kepada rakyat, tetapi secara amnya, Inanam sekarang lebih baik berbanding dulu.

“Penjelasan juga sudah dibuat, saya sudah menerangkan segalanya kenapa saya buat tindakan sebegitu (menyokong Musa). Saya fikir pengundi di Inanam akan sedar berhubung tindakan saya itu tapi apa yang pasti saya akan pertahankan Inanam, saya tidak akan lari,” katanya.

Pada pilihan raya umum ke-14 (PRU14), Kenny yang buat kali pertama bertanding di kawasan itu memenanginya dengan majoriti 7,783 walaupun berdepan pertandingan 6 penjuru.

Beliau sebelum ini dilantik oleh presiden Warisan yang juga ketua menteri, Shafie Apdal sebagai pembantu menteri kewangan.

Bagaimanapun, hujung bulan lalu Kenny membuat kejutan apabila dilihat bersama kem Musa untuk cuba mengambil alih kerajaan pimpinan Shafie.

Usaha mereka gagal selepas Shafie mengumumkan pembubaran DUN pada 30 Julai lalu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Ditahan Bersama Syabu Di Lahad Datu

LAHAD DATU: Seorang wanita warga asing ditahan selepas didapati memiliki dadah jenis syabu dalam serbuan di sebuah rumah di Kampung Dewata, Jalan Silam di Lahad Datu semalam.

Serbuan pada 2.30 petang itu dilakukan Bahagian Siasatan Jenayah Narkotik, Ibu Pejabat Polis Daerah (IPD) Lahad Datu yang bertindak atas maklumat turut menahan tuan rumah berkenaan selepas didapati positif dadah.

Ketua Polis Daerah Lahad Datu Asisten Komisioner Nasri Mansor berkata, polis menemui seorang wanita berusia 42 tahun sedang duduk di ruang tamu rumah.

Menurutnya, polis terus membuat pemeriksaan sebaik memperkenalkan diri sebelum suspek mengeluarkan satu bungkusan plastik disyaki mengandungi dadah jenis syabu.

“Di hadapan suspek dan disaksikan anggota operasi, pemeriksaan mendapati paket plastik berkenaan mengandungi 21 paket plastik lutsinar berisi ketulan hablur jernih disyaki syabu.

“Dadah yang dirampas adalah seberat 5.11 gram yang dianggarkan bernilai RM511 berdasarkan harga pasaran semasa.

“Pemeriksaan lanjut sekitar kawasan rumah tidak menemui apa-apa barang salah dan suspek bersama barang rampasan dibawa balik ke IPD Lahad Datu untuk tindakan selanjutnya,” katanya dalam kenyataan media hari ini.

Nasri berkata, ujian saringan awal air kencing yang dijalankan terhadap suspek mendapatinya negatif dadah.

Katanya, siasatan lanjut masih dijalankan mengikut Seksyen 39A(1) Akta Dadah Berbahaya (ADB) 1952.- HMetro


Perodua Myvi Dihanyut Arus Ditemukan

KOTA KINABALU: Sebuah kereta Perodua Myvi yang dihanyutkan arus deras di Jalan Kionsom Lama, Inanam di sini lewat petang semalam ditemukan anggota Jabatan Bomba dan Penyelamat Malaysia (JBPM) Sabah bersama orang awam pada 7.20 pagi tadi.

Pusat Gerakan Operasi JBPM Sabah dalam kenyataan hari ini memaklumkan kereta berkenaan ditemukan kira-kira 200 meter dari lokasi ia dilapor hanyut dan pada masa ini pasukan selam jabatan itu sedang menjalankan operasi pemulihan kenderaan terbabit.

Menurut kenyataan itu pasukan bomba masih dalam usaha mencari dua lelaki mangsa kejadian iaitu pemandu kereta bernama Simon Sanga Tupe, berusia 68 tahun dan seorang penumpang dikenali sebagai Juning, 30.

“Anggota pasukan selam ada menemukan petanda mangsa berada di dalam kereta itu, bagaimanapun operasi masih dijalankan ketika ini dan pasukan sedang mendapatkan pengesahan,” menurut kenyataan itu.

Semalam tular video kejadian kereta berkenaan cuba menyeberangi sebuah jambatan yang dilimpahi air sebelum dihanyutkan arus deras ke dalam sungai berhampiran dalam kejadian kira-kira 6 petang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerbangan terus Guangzhou ke Tawau bermula Julai ini

KOTA KINABALU: Kedatangan pelancong China ke Tawau dijangka meningkat dengan adanya penerbangan terus dari Guangzhou, bermula Julai ini.

Pengendali penerbangan yang berpangkalan di Guangzhou – Dongfang International Travel Service merancang untuk mengadakan perkhidmatan penerbangan terus selama setahun sehingga Julai 2020.

Menteri Pelancongan, Kebudayaan dan Alam Sekitar negeri, Datuk Christina Liew, berkata ini akan menjadi penerbangan sewa khas pertama ke Tawau.

“Ini tepat pada masanya kerana kami juga akan melancarkan Cuti-Cuti Tawau yang kami promosikan di Berlin.

“Saya sudah mengarahkan Lembaga Pelancongan Sabah untuk memastikan pakej dan perkhidmatan pelancongan disediakan untuk menampung jumlah ketibaan pelancong yang akan meningkat,” katanya pada sidang media di Bangunan Dewan Undangan Negeri (DUN) Sabah di sini, hari ini.

Guangzhou – Dongfang International Travel Service sudah mengemukakan permohonan kepada syarikat penerbangan Hainan untuk kelulusan penerbangan, yang mana pesawat B737-800 akan dijadualkan terbang dua kali seminggu dari Guangzhou ke Tawau.

Kapasiti tempat duduk terdiri daripada lapan kelas perniagaan dan 154 kerusi penumpang kelas ekonomi.

Dalam perkembangan lain, Christina berkata Indonesia sudah bersetuju untuk berbincang dengan Sabah mengenai pembiakan badak sumbu Sumatera.

“Indonesia bersetuju untuk bekerjasama dengan kita (selepas mendapat maklumat terkini daripada Pengarah Hidupan Liar Sabah, Augustine Tuuga.

“Tetapi memorandum persefahaman akan dibincangkan di peringkat mereka (peringkat Indonesia),” katanya.

Christina berkata pada masa lalu beberapa rundingan untuk meminjam badak sumbu mereka sudah dilakukan.

“Perbincangan (mengenai pembiakan) masih berterusan dan kerajaan Sabah masih meneruskan kerjasama.

“Terdapat dua badak masih berada di Rizab Hidupan Liar Tabin, tetapi tidak ada lagi di dalam hutan,” katanya.

Dua badak yang masih ada iaitu Iman, badak betina dan Kertam (jantan) kini dijaga oleh badan bukan kerajaan, Borneo Rhino Alliance di Borneo Rhino Sanctuary di Rizab Hidupan Liar Tabin di Lahad Datu. – Berita Harian


COVID-19: Kes Positif Di Sabah Menurun Kepada 54 Kes

KOTA KINABALU: Kes positif baharu Covid-19 di Sabah menurun buat hari ketiga berturut-turut kepada 54 kes, dengan satu kes kematian baharu.

Satu kes kematian hari ini dilaporkan di Sipitang.

Menteri Kerajaan Tempatan dan Perumahan, Datuk Seri Panglima Masidi Manjun berkata, hari ini hanya 13 daerah mencatatkan kes baharu dengan daerah Keningau mencatatkan kes dua angka.

Beliau berkata, daripada 54 kes baharu hari ini, Keningau mencatatkan kes tertinggi dengan 18 kes, diikuti dengan Tawau (8), Kudat (6), Kota Kinabalu (5), Kalabakan (5), Papar (3), Kota Marudu (2), Sandakan (2) dan satu kes masing-masing di Tuaran, Beluran, Kota Belud, Penampang dan Tambunan.

Menurutnya, daripada 54 kes positif itu, sebanyak 39 kes dari saringan kontak rapat, saringan bergejala enam kes, saringan kluster sedia ada satu kes dan lapan kes adalah dari lain-lain kategori.

Kes pulih yang dilaporkan hari ini sebanyak 57 kes dengan bilangan kumulatif 52,486 kes. Manakala, kematian di Sabah meningkat kepada 381 kes.

Setakat ini, sebanyak 53,675 kes Covid-19 dilaporkan di Sabah dengan 585 kes aktif yang sedang menerima rawatan, iaitu 210 orang di hospital dan 375 orang di Pusat Kuarantin dan Rawatan Berisiko Rendah (PKRC).

Terdapat 19 orang ditempatkan di Unit Rawatan Rapi (ICU) dan tujuh orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,001 katil dan peratus penggunaan adalah 11.7 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tok Mat Gesa Semua Parti Beri Laluan Kepada Warisan Dalam PRK Batu Sapi

PETALING JAYA: Seorang pemimpin tertinggi Umno menggesa semua parti memberi laluan kepada Warisan di Parlimen Batu Sapi tanpa dicabar bagi mengelakkan pertandingan dalam pilihan raya kecil (PRK) yang bakal diadakan.

Timbalan Presiden Umno, Mohamad Hasan berkata, perisyitiharan darurat untuk menangguhkan PRK Batu Sapi atau pilihan raya negeri Sarawak bukan sahaja tidak perlu, malah bukanlah langkah terbaik.

“Umum mengetahui bahawa Barisan Nasional (BN) tidak akan bertanding di Batu Sapi dan gesaan saya ialah parti lain juga memberikan laluan kepada Warisan.

“Jika persefahaman sebegini boleh diusahakan, maka kita boleh memberi laluan kepada Warisan dalam PRK Batu Sapi sebagai permuafakatan nasional mengurangkan impak wabak Covid-19 kepada masyarakat.

“Jika ini berlaku, PRK Batu Sapi tidak diperlukan,” katanya dalam kenyataan hari ini.

PRK Batu Sapi ditetapkan pada 5 Dis ini dengan hari penamaan calon pada 23 Nov dan pengundian awal pada 1 Dis.

Ia diadakan berikutan kematian penyandangnya Liew Vui Kong pada 2 Okt dipercayai akibat jangkitan paru-paru.

PRK Batu Sapi adalah pilihan raya kecil ke-13 selepas pilihan raya umum ke-14 pada 9 Mei 2018.

Mohamad berkata, Malaysia adalah sebuah demokrasi yang berfungsi dengan baik dan mesti terus berfungsi dalam keadaaan paling getir sekali pun.

“Justeru, semua pihak mesti menghormati kearifan Yang di-Pertuan Agong untuk menolak darurat, mempertahankan Perlembagaan dan mengiktiraf pencapaian baik kerajaan mengawal pandemik pada waktu ini,” katanya.

Perdana Menteri Muhyiddin Yassin dalam perutusan khas semalam berkata hanya perisytiharaan darurat akan membolehkan PRK Batu Sapi dan PRN Sarawak ditangguhkan sehingga pandemik Covid-19 berakhir.

Mengulas mengenai PRN Sarawak, Mohamad berkata, tempoh matang Dewan Undangan Negeri (DUN) Sarawak ialah pada 7 Jun 2021.

“Jika kerajaan negeri berkhidmat sehingga tamat tempoh tersebut, PRN akan diadakan 60 hari dari 7 Jun 2021 dan ini membolehkan PRN Sarawak diadakan dalam bulan Ogos 2021,” katanya.

Beliau turut mengingatkan tentang implikasi jika darurat diisytiharkan hanya untuk mengelakkan PRN Sarawak sedangkan ia hanya boleh diadakan paling lewat 10 bulan akan datang.

“Saya sangat meyakini kebijaksanaan Ketua Menteri Sarawak (Abang Johari Abang Openg) dan pastinya beliau akan membuat keputusan terbaik dengan mengambil kira pelbagai dimensi kepentingan umum sebelum membubarkan DUN Sarawak.”

Malah katanya, beliau yakin dengan kemampuan Suruhanjaya Pilihan Raya (SPR) dalam mengendalikan pilihan raya dalam keadaan apa sekali pun sesuai dengan tuntutan Perlembagaan.

“SPR perlu membuat keputusan bagaimana ia akan mengendalikan pilihan raya dengan protokol kesihatan sewaktu pandemik.

“SPR berwibawa memastikan proses demokrasi berjalan dengan sebaiknya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majlis Raja-Raja selesai pilih Yang di-Pertuan Agong ke-16

KUALA LUMPUR: Raja-Raja Melayu berangkat pulang meninggalkan Istana Negara selepas selesai menghadiri mesyuarat khas bagi memilih Yang di-Pertuan Agong dan Timbalan Yang di-Pertuan Agong.

Kenderaan Sultan Terengganu, Sultan Mizan Zainal Abidin yang pertama dilihat meninggalkan Istana Negara diikuti Raja Perlis, Tuanku Syed Sirajuddin Putra Jamalullail dan Sultan Selangor, Sultan Sharafuddin Idris Shah pada jam 12.50 tengah hari.

Kenderaan membawa Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir; Sultan Johor, Sultan Ibrahim Iskandar dan Sultan Perak, Sultan Nazrin Muizzuddin Shah meninggalkan Istana negara 10 minit kemudian.

Sultan Kedah, Sultan Sallehuddin Ibni Almarhum Sultan Badlishah dan Sultan Pahang, Al-Sultan Abdullah Ri’ayatuddin Al-Mustafa Billah Shah Ibni Sultan Ahmad Shah Al-Musta’in Billah yang terakhir meninggalkan Istana Negara.

Mesyuarat khas dipengerusikan Sultan Mizan itu bagaimanapun tidak dihadiri Sultan Kelantan, Sultan Muhammad V.

Mesyuarat khas Majlis Raja-Raja berlangsung di Istana Negara pada jam 11.15 pagi diadakan bagi membuat pemilihan Yang di-Pertuan Agong ke-16, susulan peletakan jawatan Sultan Muhammad V sebagai Yang di-Pertuan Agong ke-15 pada 6 Januari lalu. – Berita Harian


Tiga Sekeluarga Antara Kes Positif Covid-19 Di Tambunan

KOTA KINABALU: Tiga sekeluarga dilaporkan antara kes positif COVID-19 di daerah Tambunan.

Pengarah Kesihatan Negeri, Datuk Dr Christina Rundi, berkata kes anak-beranak berkenaan sebelum ini mempunyai sejarah perjalanan ke negeri lain di Semenanjung.

“Dua pesakit yang membabitkan keluarga ini sudah sembuh manakala satu pesakit telah meninggal dunia akibat COVID-19 selepas mendapatkan rawatan di unit rawatan rapi (ICU) selama sembilan hari.

“Tidak ada kes positif baharu dilaporkan berlaku di daerah ini sejak 7 April lalu.

“Bagaimanapun, aktiviti kawalan serta pencegahan diteruskan bagi memastikan tiada sebarang jangkitan baharu di daerah berkenaan,” katanya menerusi kenyataan media di Kota Kinabalu.

Dalam pada itu, Christina berkata kolaborasi antara agensi kerajaan serta kerjasama masyarakat di daerah terbabit dilihat banyak membantu pejabat kesihatan daerah (PKD) Tambunan dalam menangani penularan COVID-19.

Katanya, antara aktiviti yang dijalankan termasuklah disinfeksi sekitar pekan Tambunan bersama majlis daerah dan Jabatan Bomba dan Penyelamat Tambunan.

“Selain itu, Majlis Pengurusan Komuniti Kampung (MPKK) turut membantu dalam memastikan semua kemasukan orang luar ke semua kampung dimaklumkan kepada PKD.

“PKD Tambunan juga menyediakan kemudahan seperti bilik mandi dan persalinan tambahan untuk petugas di lapangan,” katanya.

Sementara itu, Christina berkata pihaknya memaklumkan tiada sebarang peningkatan kes positif COVID-19 baharu dicatatkan setakat semalam, sekali gus jumlah kekal 311 kes.

Beliau berkata, terdapat lima sampel positif dikenalpasti daripada 2,582 sampel yang diproses kelmarin namun smua sampel positif adalah sampel ulangan. – Berita Harian


Arwah Teringin Jadi Pengawal Peribadi Agong – AR Badul

KUALA LUMPUR: Pelakon dan pengarah, AR Badul, 70, menganggap anaknya, Allahyarham Mejar Zahir Armaya, 36, sebagai lelaki gagah berani yang meninggalkan bakti untuk pertiwi.

Katanya, arwah yang bercita-cita untuk menjadi tentera sejak kecil pernah menyuarakan hasrat ingin bertugas sebagai pengawal peribadi Yang di-Pertuan Agong.

“Sejak kecil, Allahyarham menunjukkan sifat sukakan cabaran dan lasak. Kami sekeluarga tidak hairan apabila bidang ketenteraan menjadi pilihannya.

“Kami jarang berjumpa disebabkan tugasannya, namun selalu berhubung. Kali terakhir kami bertemu adalah enam bulan lalu. Sepatutnya dia datang ke perhimpunan keluarga di Kemensah, sebelum Ramadan lalu, tetapi Zahir ditugaskan ke Indonesia.

“Dari segi peribadi, apabila berbual dengan saya arwah tampak serius. Tetapi daripada kawan rapatnya, saya tahu Zahir pun bersikap ‘gila-gila’ macam saya,” katanya ketika dihubungi BH Online.

Allahyarham maut terkena tembakan ketika melakukan gimik demonstrasi pelancaran Divisyen Kelima dan Briged Ke-13 Infantri Malaysia, Tentera Darat Malaysia (TDM) di Kem Lok Kawi, Kota Kinabalu, Sabah, pagi tadi.

Kejadian berlaku kira-kira jam 8.40 pagi apabila mangsa berlakon sebagai pengganas sambil memakai baju kalis peluru dan ditembak.

Bagaimanapun, tembakan itu menyebabkan mangsa rebah berlumuran darah sebelum diberi bantuan kecemasan oleh anggota tentera lain dan dikejarkan ke hospital menggunakan ambulans.

Badul yang reda dengan kejadian berkenaan berkata, jenazah anaknya akan diterbangkan ke Kuala Lumpur, jam 7 malam ini, sebelum dibawa ke Ipoh, Perak, untuk dikebumikan malam nanti.

“Saya difahamkan jenazahnya masih berada di hospital dan dijangka dapat dibawa pulang, malam ini. Di atas permintaan balunya, Allahyarham akan dikebumikan di kampung isterinya di Perak,” katanya.

Allahyarham yang juga pegawai komando 11 Rejimen Gerak Khas meninggalkan seorang balu dan tiga cahaya mata lingkungan usia tujuh hingga empat bulan.


‘Halalkan Makan, Minum Isteri Saya’ – Shuib

KUALA LUMPUR: Pelawak Shuib terus positif isterinya, Siti Sarah, 37, yang kini kritikal selepas dimasukkan ke Unit Rawatan Rapi (ICU) Hospital Universiti Kebangsaan Malaysia (HUKM) akibat tahap oksigen menurun, hari ini, akan pulih.

Susulan itu, Siti Sarah terpaksa ditidurkan selain pembedahan mengeluarkan bayi dalam kandungan.

Penyanyi lagu Kesetiaan itu selamat melahirkan bayi lelaki yang dinamakan Ayash Affan.

Bercakap pada majlis bacaan Yasin dan doa selamat untuk Siti Sarah secara maya anjuran Indigital Music, Shuib melahirkan keyakinan isterinya akan pulang ke rumah mereka selepas ini.

“Syukur ya Allah kerana hantar orang yang baik kepada saya sekarang. Terima kasih banyak-banyak kerana meluangkan masa.

“Insya-Allah saya cukup yakin isteri saya kuat. Saya cukup yakin dia akan balik ke rumah. Anak-anak semua mendoakan dia.

“Insya-Allah semoga dengan bacaan Yasin malam ini harap-harap Allah angkat doa kita semua dah insyaAllah Sarah akan sihat,” katanya.

Menurut Shuib, selepas bacaan Yasin dan doa yang dipimpin oleh Ustaz Ahmad Salahuddin Harun itu, dia semakin terbuka dan okay.

“10 tahun kenal Sarah, dialah yang mendewasakan saya. Kejayaan saya juga kerana doa dia. Saya mohon maafkan segala salah dan silapnya. Halalkan makan minumnya.

“Insya-Allah. Saya yakin dia akan balik. Saya yakin dia akan sihat. Semoga dengan memaafkan dia ini akan memudahkan perjalanannya. Saya sangat berlapang dada untuk malam ini untuk segala doa,” katanya.

Shuib berkata, dia juga reda dengan ujian Allah SWT.

“Saya yakin setiap ujian yang saya lalui  ada kebaikan di depannya. Saya dah lalui pelbagai ujian dengan dia.

“Tapi malam ini bila semua orang ada, ia buka mata dan hati saya untuk lebih reda untuk terima apa saja akan jadi. Saya cukup yakin. Walau pun tidak baik, itu adalah yang paling baik Allah nak bagi untuk saya dan keluarga saya,” katanya.

Dalam masa sama, Shuib berkata apa pun yang terjadi, dia yakin Allah mahu memberikannya perkara yang lebih baik.

“Allah nak ajar saya. Saya mohon kalau boleh setiapkali solat doakan Sarah sampai bila-bila,” katanya.

Sementara itu majlis bacaan Yassin malam ini turut disertai oleh Datuk Dr Mohd Fadzillah Kamsah serta rakan-rakan artis antaranya Lah Ahmad, Bob Yusof dan Liza Hanim. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: UMNO Tarik Diri Daripada Perikatan Nasional

KUALA LUMPUR: UMNO membuat keputusan tidak menyertai Perikatan Nasional (PN), sebaliknya akan memperkasakan Muafakat Nasional (MN) bersama PAS dan komponen Barisan Nasional (BN).

Pendirian terbaharu itu diumumkan Presiden UMNO, Datuk Seri Dr Ahmad Zahid Hamidi, hari ini.

Beliau berkata, sokongan kepada kerajaan PN ketika ini, hanya berlandaskan sokongan Ahli Parlimen UMNO dan BN serta ADUN dalam pembentukan Kerajaan Pusat dan di beberapa negeri.

Katanya, Tan Sri Muhyiddin Yassin selaku Presiden BERSATU dalam pertemuan dengan Ahli Parlimen BN semalam menyatakan hasrat membawa partinya menyertai MN.

“Hasrat BERSATU ini akan diperbincangkan dengan PAS untuk diperhalusi.

“Jawatankuasa Induk MN sebelum ini telah memutuskan untuk UMNO dan PAS memberi keutamaan bagi memperkukuhkan MN.

“Saya akan menyerahkan kepada JK Induk MN untuk mempertimbangkan hasrat BERSATU sekiranya berkemampuan memperkukuhkan lagi MN demi kepentingan rakyat dan negara,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Catat Satu Kes Kematian Hari Ini

KOTA KINABALU: Satu kes kematian akibat jangkitan Covid-19 dilaporkan di Sabah hari ini melibatkan seorang bukan warganegara di Penampang.

Kes ini dikesan melalui pesakit yang meninggal dunia di Hospital Queen Elizabeth.

Ini merupakan kes kematian kelapan di Sabah dan kematian ke-125 di Malaysia.

Menteri Kesihatan dan Kesejahteraan Rakyat, Datuk Frankie Poon berkata, dengan kes kematian baharu ini menjadikan jumlah keseluruhan kes Covid-19 di Sabah sehingga kini adalah sebanyak 398 kes.

Bilangan kes aktif yang masih dirawat di hospital berpakar seluruh Sabah adalah sebanyak 15 kes, iaitu empat kes masing-masing di Kota Kinabalu dan Penampang, dua kes di Tawau serta satu kes di Lahad Datu, Tuaran, Sandakan, Kota Belud dan Papar.

Beliau berkata, tiada sebarang kes pulih dilaporkan hari ini dan bilangan kumulatif kes pulih setakat ini kekal seramai 375 kes.

Di seluruh Malaysia, sebanyak 12 kes baharu positif Covid-19 dilaporkan dan jumlah keseluruhan kes setakat ini sebanyak 8,976 kes. Kes baharu itu terdiri daripada lima kes tempatan dan tujuh kes import.

Bilangan kes aktif di Malaysia sehingga kini adalah sebanyak 207 kes.

Manakala, terdapat 27 kes pulih hari ini dan bilangan kumulatif kes pulih sehingga kini adalah sebanyak 8,644 kes. – BorneoToday


Kabinet Akan Dirombak

KUALA LUMPUR: Rombakan pertama dalam Kabinet Pakatan Harapan dijangka berlaku pada bila-bila masa dan portfolio beberapa menteri akan ditukar.

Sumber berkata Perdana Menteri Tun Dr Mahathir Mohamad mengumumkan perkara itu dalam satu mesyuarat Kabinet pada Rabu.

“Pengumuman mengenai rombakan dibincangkan dalam mesyuarat Kabinet dan Kabinet dimaklumkan akan berlaku perubahan.

“Beliau (Dr Mahathir) juga menyatakan beliau akan bertemu dengan ketua parti pada sebelah petang,” kata sumber.

Sumber menambah, ini adalah kali pertama Dr Mahathir bercakap secara terbuka dalam mesyuarat Kabinet mengenai rombakan portfolio menteri sedia ada dan situasi itu akan berlaku.

Dalam pada itu, sumber lain berkata Dr Mahathir hanya memberitahu beliau akan ‘menyusun semula portfolio’.

Sumber itu percaya bahawa tiada perubahan dalam barisan menteri sedia ada.

“Menteri dan kementerian yang sama tetapi portfolio akan disusun semula. Saya fikir itu maksud PM,” kata sumber tersebut.

Pada petang Rabu, Dr Mahathir turut bertemu dengan pemimpin tertinggi tiga parti Pakatan Harapan dan Timbalan Perdana Menteri, Datuk Seri Wan Azizah Wan Ismail.

“Beliau mahu bertemu dengan empat pemimpin yang mengetuai parti ketika Pakatan membentuk Kerajaan Persekutuan pada 2018.

“Sebab itu Dr Wan Azizah yang ketika itu presiden PKR menyertai mesyuarat tersebut. Itu hanyalah satu pertemuan dengan perdana menteri untuk mendesak kami supaya lebih efisyen walaupun banyak perkara dikendalikan kerajaan,” kata sumber. – mStar


Lelaki Mabuk Pukul Kakak Ipar Guna Sudu, Serang Dengan Parang | SabahPost

BEAUFORT: Seorang lelaki ditahan selepas cuba menyerang kakak iparnya dengan parang di Kampung Menumpang, Kuala Penyu, di sini semalam.

Dalam kejadian kira-kira 8 malam itu, suspek berusia 34 tahun yang dipercayai di bawah pengaruh alkohol bertindak agresif, termasuk memukul mangsa.

Ketua Polis Daerah Beaufort, Yusoff Zaki Mat Yaacob berkata, siasatan mendapati suspek pada awalnya dikatakan melanggar mangsa, yang merupakan wanita berusia 33 tahun, dari belakang ketika berada di dapur.

“Mangsa yang terkejut dengan tindakan suspek terus menegurnya, namun sebaliknya dia dimarahi dan dipukul menggunakan sudu.

“Suspek kemudian cuba menyerang mangsa sekali lagi, namun sempat dihalang ahli keluarga lain,” katanya ketika dihubungi hari ini.

Beliau berkata, suspek kemudian masuk semula ke rumah dengan sebilah parang panjang sebelum cuba menyerang mangsa.

Katanya, mangsa sempat menyelamatkan diri bersama seorang anaknya dan terus bersembunyi di rumah jiran.

“Susulan laporan dibuat mangsa, sepasukan polis terus dikerah ke lokasi kejadian dan menahan suspek untuk tindakan lanjut.

“Kes disiasat mengikut Seksyen 506 Kanun Keseksaan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Tiada Kompromi Larangan Majlis Sosial Di Sabah

KOTA KINABALU: Kerajaan Sabah memberi amaran tidak akan berkompromi dengan mana-mana pihak jika dikesan mengadakan majlis sosial di daerah yang dikenakan Perintah Kawalan Pergerakan (PKP).

Jurucakap perkembangan harian Covid-19 Sabah, Datuk Masidi Manjun, berkata kompaun akan dikenakan jika larangan itu tidak dipatuhi.

“Kerajaan negeri tidak membenarkan sebarang majlis sosial di daerah yang dikuatkuasakan PKP. Sebarang perlanggaran Prosedur Operasi Standard (SOP) akan dikenakan kompaun tanpa kompromi,” katanya menerusi kenyataan media perkembangan Covid-19 Sabah, malam tadi

Ketika ini, PKP masih dikuatkuasakan di Tawau dan Keningau, masing-masing tamat pada 16 dan 18 April ini.

Peningkatan kes baharu di Sabah sejak kebelakangan ini banyak dikaitkan dengan majlis sosial atau keramaian yang dikenal pasti menjadi punca tercetusnya kluster baharu.

Dari segi pematuhan SOP, Masidi berkata Tawau dan Sandakan merekodkan pencapaian terendah iaitu sebanyak 96 peratus, manakala Keningau 97.5 peratus.

Sementara itu, Masidi berkata dua lagi kluster baharu Covid-19 direkodkan semalam, kedua-duanya di Sandakan iaitu Kluster Sim-Sim dan Kluster Batu Lima Jalan Sibuga, masing-masing 15 dan lapan kumulatif kes.

Katanya, kes indeks Kluster Sim-Sim yang dikesan positif Covid-19 melalui saringan bergejala pada 4 April lalu dipercayai dijangkiti ketika menghadiri satu sambutan hari jadi di Flat Sim-Sim pada 3 April.

“Daripada 20 ahli keluarga terdekat yang disaring, seramai 14 orang disahkan positif Covid-19.

“Bagi Kluster Batu Lima Jalan Sibuga, kes indeks membabitkan seorang pelajar sebuah Institusi Pengajian Tinggi Awam (IPTA) yang dikesan positif melalui saringan bergejala pada 30 Mac lalu.

“Berdasarkan penelitian, jangkitan dipercayai menular dalam kalangan pelajar di kelas dan bilik asrama yang sama. Susulan kes itu, 91 pelajar dan 39 kakitangan institusi berkenaan serta 13 petugas dewan makan disaring dengan tujuh daripadanya disahkan positif Covid-19,” katanya.

Semalam, dua lokaliti baharu turut dikenakan Perintah Kawalan Pergerakan Diperketatkan (PKPD) di Sabah iaitu di Kampung Gayang, Tuaran dan Institut Latihan Perindustrian (ILP), Taman Permata serta Taman Seri Labuk, Sandakan.

PKPD yang bermula hari ini hingga 23 April dilaksanakan berikutan peningkatan mendadak kes Covid-19 di lokaliti terbabit.

Sabah mencatat 139 kes baharu semalam dengan lebih separuh direkodkan di Tawau (78 kes), diikuti Sandakan (20 kes), Tuaran (13 kes) dan Lahad Datu (12 kes).

Daerah dalam zon hijau turut berkurang kepada lima daerah iaitu Tongod, Kuala Penyu, Ranau, Telupid dan Beluran selepas Sipitang dan Pitas masing-masing kembali mencatat satu kes baharu. – HMetro


Timbalan Pengarah JKNS Sabah, dua isteri didakwa terbabit rasuah

KOTA KINABALU, 22 April – Timbalan Pengarah Jabatan Kereta Api Negeri Sabah (JKNS) dan dua isterinya mengaku tidak bersalah di Mahkamah Sesyen di sini hari ini atas pertuduhan memiliki wang hasil haram dengan nilai keseluruhan RM2,199,739.

Ketiga-tiga tertuduh, Ismail Ahmad, 58, isteri pertamanya Masniah Buaya, 58, dan isteri keduanya, Runtiah Rais, 42, didakwa mengikut Seksyen 4(1)(b), Akta Pencegahan Pengubahan Wang Haram, Pencegahan Pembiayaan Keganasan dan hasil Daripada Aktiviti Haram 2001 (AMLA).

Ismail, didakwa dengan 23 pertuduhan yang mana lapan pertuduhan secara individu, sembilan pertuduhan bersama Runtiah, dan enam lagi bersama Masniah.

Kesemua 23 pertuduhan yang melibatkan RM2,199,739, itu melibatkan projek di jabatan berkenaan dan 21 pertuduhan dilakukan pada 23 Jan 2018 di beberapa lokasi bank di sekitar Kota Kinabalu dan masing-masing satu pertuduhan dilakukan pada 24 Jan 2018 dan 29 Ogos 2019.

Hakim Abu Bakar Manaf membenarkan Ismail diikat jamin RM100,000, dan masing-masing RM50,000 untuk kedua-dua isterinya dan menetapkan 19 Jun depan sebagai sebutan semula kes.

Kesemua tertuduh diwakili Peguam Wontti Junius manakala pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Mahadi Abdul Jumaat dan Mohd Farez Rahman.


Ebit Lew Turun Lahad Datu Pula, Borong Anak Patung & Mainan Hadiahkan Untuk Anak-anak Istimewa

LAHAD DATU: Pendakwah dermawan, Ustaz Ebit Lew baru sahaja terbang dari Semenanjung pagi tadi untuk ke Sabah bagi menyampaikan bantuan di sana.

Menerusi satu hantaran terkini petang ini, beliau memaklumkan bahawa pihaknya berkesempatan menyantuni komuniti golongan istimewa di Lahad Datu.

“Sampai jer Lahad Datu terus ke Pusat Pemulihan Dalam Komuniti jumpa dengan anak istimewa. Beli hadiah mainan dan anak patung. Beri sumbangan sedikit pada mak ayah atau penjaga.

“Happy anak-anak ini semua. Bersama anak ini rasa gembira. Anak ini semua sangat istimewa.

“Semoga mak ayah mereka diberikan rezeki yang luas untuk terus menjaga anak istimewa ini,” katanya dalam hantaran tersebut.

Berikut di bawah adalah foto-foto situasi di sana:-


Polis Masih Tunggu Panggilan Penculik

KOTA KINABALU: Polis masih menunggu panggilan telefon dibuat penculik terhadap keluarga 10 kru bot nelayan yang diculik di perairan Lahad Datu.

Pesuruhjaya Polis Sabah, Datuk Omar Mammah berkata, pihaknya tidak dapat mengesahkan motif di sebalik kejadian penculikan terhadap mangsa yang kesemuanya adalah Bajau Laut sehingga panggilan telefon dibuat.

“Kita syak ia adalah untuk dapatkan wang tebusan. Tiada panggilan telefon setakat ini (daripada kumpulan penculik), jadi saya tak dapat beri apa-apa perkembangan.

“Kita bagaimanapun sudah ambil keterangan daripada mereka yang terselamat (dalam kejadian penculikan) untuk membantu siasatan,” katanya ketika dihubungi di Kota Kinabalu.

Dalam kejadian jam 2 pagi semalam, kumpulan bersenjata menyerang dua bot yang dinaiki 16 kru bot nelayan dan menculik 10 daripadanya.

Kejadian penculikan terbaharu itu dipercayai berlaku berhampiran sempadan perairan Filipina.

Enam lagi nelayan dilaporkan diselamatkan oleh Agensi Penguatkuasaan Maritim Malaysia (APMM).

Omar berkata, kumpulan penculik bagi mendapatkan wang tebusan kini menyasarkan nelayan kerana mahu majikan membayar untuk melepaskan pekerja mereka.

Mengenai nelayan yang diselamatkan, Omar berkata, tiada kecederaan dilaporkan dan kumpulan bersenjata dipercayai tidak melepaskan tembakan dalam kejadian itu. – Harian Metro


Penambahan 13 Kerusi DUN Sabah Akan Dibentang Minggu Depan?

KOTA KINABALU: Satu rang undang-undang (RUU) sedia ada untuk menambah kerusi Dewan Undangan Negeri (DUN) Sabah daripada 60 kepada 70 kerusi dijangka dibentang di Parlimen bulan ini.

Menurut sumber, penambahan 13 kerusi baharu itu yang ditangguhkan oleh Barisan Nasional (BN) telah mendapat lampu hijau daripada kerajaan untuk dibentangkan.

“Rang undang-undang itu dijangka dibentang minggu depan dalam sesi Dewan Rakyat kali ini,” kata sumber itu seperti dilaporkan akhbar The Star.

Difahamkan, langkah tersebut diambil selepas kerajaan negeri pimpinan Ketua Menteri, Datuk Seri Mohd. Shafie Apdal meminta Perdana Menteri, Tun Dr. Mahathir Mohamad membentangkan RUU bagi kesemua 13 kerusi berkenaan.

Pada Ogos 2016, DUN Sabah telah meluluskan pindaan Perlembagaan negeri bagi memberi ruang 13 kerusi baharu itu diwujudkan dan telah digazetkan selepas mendapat persetujuan Yang Dipertua Sabah pada penghujung tahun itu.

Suruhanjaya Pilihan Raya (SPR) kemudiannya menghantar cadangan penubuhan kesemua kerusi itu pada 2017 kepada Perdana Menteri, Datuk Seri Najib Tun Razak untuk dibentangkan di Dewan Rakyat tetapi tidak dilaksanakan menyebabkan timbul kontroversi dan tindakan undang-undang menjelang pilihan raya umum 2018.

Difahamkan, Pengerusi SPR, Azhar Azizan Harun telah menghantar semula cadangan berkenaan kepada Dr. Mahathir tahun lalu kerana perlu dibentangkan dalam tempoh dua tahun selepas pindaan digazetkan.

Sumber itu berkata, RUU itu cuma memerlukan sokongan majoriti mudah dan jika berjaya, SPR boleh memulakan proses mewujudkan 13 kerusi berkenaan.

Sementara itu, lapor The Star, Menteri di Jabatan Perdana Menteri, Datuk Liew Vui Keong ketika ditanya tentang RUU berkenaan mengelak daripada memberikan sebarang komen.

Sebelum ini, pada 23 April 2018, Mahkamah Tinggi menolak permohonan bekas Ketua Menteri, Yong Yeck Lee bersama enam individu lain untuk memaksa Perdana Menteri ketika itu membentangkan RUU tersebut di Dewan Rakyat.

Bagaimanapun, prosiding mahkamah ketika itu tidak mempunyai locus standi untuk mengeluarkan perintah selain isu berkenaan bersifat akademik memandangkan Parlimen terlebih dahulu dibubarkan pada 7 April 2018 bagi membolehkan pilihan raya umum diadakan pada 9 Mei 2018.

Hakim pada masa itu bagaimanapun bersetuju bahawa Perdana Menteri tidak mempunyai kata putus untuk tidak membentangkan cadangan SPR bagi 13 kerusi tersebut kerana pembentangan tersebut adalah mandatori di bawah Seksyen 9 dalam Jadual 13 Perlembagaan.

Pada mulanya, kerajaan BN Sabah pimpinan Ketua Menteri, Tan Sri Musa Aman mendesak untuk diwujudkan kerusi baharu itu, tetapi akhirnya meminta Kerajaan Persekutuan menangguhkannya selepas kemunculan Parti Warisan Sabah (Warisan) pimpinan Mohd. Shafie yang dikhuatiri mendapat manfaat daripada kesemua kerusi berkenaan jika direalisasikan.


Job kurang, Jimmy Palikat jadi kontraktor

KUALA LUMPUR: Cukup popular dengan lagu Anak Kampung kira-kira tujuh tahun lalu, entah di mana silapnya, nama penyanyi dan komposer kelahiran Sabah, Jimmy Palikat tidak lagi kedengaran.

Akui anak jati Tambunan ini, dia sukar bertahan sebagai penyanyi berikutan undangan membuat persembahan tidak ‘selebat’ dulu.

Beralih arah, Jimmy bekerja dalam sektor pembinaan bagi menampung perbelanjaan keluarga.

“Saya jadi kontraktor untuk menampung kehidupan. Namun, tidaklah bermakna saya sudah tidak lagi menyanyi, cuma bidang seni bukan lagi keutamaan saya.

“Jika ada undangan untuk menyanyi, saya akan penuhi. Sekiranya tidak ada, saya akan fokus kepada bidang pembinaan.

“Saya juga masih menerima undangan nyanyian di Kuala Lumpur, namun tidaklah sebanyak dulu,” katanya kepada BH Online.

Pada 2011, lagu Anak Kampung gandingan Jimmy dan One Nation Emcees menjadi siulan ramai. Lagu itu mencetus fenomena apabila berjaya mengangkat elemen warisan dan jati diri sebagai anak desa.

Selain Anak Kampung, Jimmy juga muncul dengan single Aku Datang KL sebagai pencetus kerjaya nyanyiannya di Semenanjung Malaysia.

Bertanya mengenai kepayahan bertahan sebagai penyanyi lagu popular, Jimmy mengaku sukar mengulangi magis Anak Kampung.

“Saya tak mahu dikenali sebagai penyanyi satu lagu popular atau ‘one hit wonder’ sahaja. Sehingga hari ini saya masih mencari lagu sesuai.

“Usaha ini bukan mudah… Sebab lagu yang kita suka, kadang-kadang tidak digemari pendengar.

“Apa yang pasti, saya tidak akan berhenti mencari material baharu, tidak berhenti berkarya atau menyanyi… Ini adalah minat saya,” katanya.

Terbaru, Jimmy yang bernaung di bawah syarikat rakaman Nova Music bakal tampil dengan single berjudul Ausss, ciptaannya sendiri.

“Lagu ini sudah dimainkan di radio di Sabah berikutan liriknya ditulis di dalam loghat Sabah.

“Nova Music meminta saya mengubah lirik lagu ini mengikut kesesuaian pendengar di Semenanjung Malaysia. Perkara ini masih diusahakan kerana saya tidak mahu hilang keaslian lagu itu,” katanya. – Berita Harian


Polis tahan tiga lelaki disyaki anggota kumpulan pengganas

KUALA LUMPUR: Seorang lelaki tempatan dan dua rakyat asing disyaki terlibat dengan kegiatan kumpulan pengganas ditahan Bahagian Counter Terrorism, Cawangan Khas, Polis Diraja Malaysia (PDRM).

Ketua Polis Negara Datuk Seri Abdul Hamid Bador dalam kenyataan hari ini berkata kesemua lelaki yang berusia antara 28 dan 42 tahun itu ditahan dalam operasi polis sejak Jumaat lepas sehingga hari ini.

Beliau berkata tangkapan pertama melibatkan lelaki tempatan berusia 42 tahun yang ditahan di Lapangan Terbang Antarabangsa Kuala Lumpur pada 17 Mei ketika hendak berlepas ke Mesir dan seterusnya menyusup masuk ke Syria.

Menurutnya lelaki yang bekerja sebagai kontraktor itu juga telah berbaiah sebanyak dua kali dengan pemimpin kumpulan pengganas Daesh Abu Bakar Al-Baghdadi melalui laman sosial Facebook.

“Suspek berpegang kuat kepada ideologi salafi jihadi apabila menolak sistem demokrasi berparlimen, tidak mengiktiraf kerajaan Malaysia dan institusi agama yang dilabelkan sebagai kafir… mana-mana umat Islam yang terlibat dalam pilihan raya juga dilabel sebagai kafir dan boleh dibunuh,” katanya.

Abdul Hamid berkata tangkapan kedua melibatkan seorang lelaki Indonesia yang ditahan di Keningau, Sabah, yang bekerja sebagai buruh kasar.

Beliau berkata lelaki berusia 20 tahun itu disyaki bertindak sebagai fasilitator kepada kumpulan pengganas di Indonesia yang transit di Sabah sebelum berlepas ke Selatan Filipina bagi melancarkan serangan bunuh diri.

“Suspek juga menyalurkan dana kepada kumpulan pengganas Maute di Selatan Filipina serta merancang untuk berjihad di Syria,” katanya.

Abdul Hamid berkata tangkapan ketiga melibatkan seorang lelaki Bangladesh berusia 28 tahun yang ditahan hari ini di Kuala Kedah, kerana disyaki menyokong kumpulan pengganas Islamic State Bangladesh.

Menurutnya lelaki yang bekerja sebagai pembantu mekanik enjin kapal itu turut memiliki bahan serta kepakaran untuk menghasilkan jerangkap rekaan elektrik (IED).

Semua suspek ditangkap kerana disyaki melakukan kesalahan berkaitan keganasan, Kanun Keseksaan (Akta 574) serta disiasat mengikut prosedur Akta Kesalahan Keselamatan (Langkah-Langkah Khas) 2012 (Akta 747)

Sementara itu, menurutnya polis juga sedang berusaha mengesan seorang lagi anggota kumpulan Daesh Indonesia yang dikesan transit di Sabah sebelum berlepas ke Selatan Filipina.

Beliau berkata lelaki yang dikenali sebagai Marwan itu berusia lingkungan 30-an dan berasal dari Indonesia dengan beralamat terakhir di Kampung Keritan Laut, Keningau, Sabah.

Abdul Hamid berkata orang ramai yang mempunyai maklumat mengenai lelaki itu diminta menghubungi Pegawai Penyiasat Insp Mohd Razizuan Mohd Razali di talian 017-3278435 atau balai polis berhampiran.

“Mana-mana individu yang didapati menyembunyikan maklumat atau bersubahat atau melindungi individu berkenaan boleh dituduh mengikut Seksyen 130M, 130K dan 130L Kanun Keseksaan yang mana sabit kesalahan boleh dihukum penjara antara tujuh hingga 30 tahun,” katanya.


Tawau Bersedia Terima Pelancong Menjelang Tahun Melawat Tawau

TAWAU, 12 Dis: Tawau telah bersedia untuk menerima limpahan pelancong dari luar negara menjelang Tahun Melawat Tawau tahun depan, kata Timbalan Ketua Menteri Sabah Datuk Christina Liew hari ini.

Katanya, beliau gembira dengan kebanyakan pengendali premis perniagaan di daerah ini seperti pengusaha restoran yang menyediakan ruang besar untuk menampung lebih ramai pengunjung, malah turut menyediakan perkhidmatan pengangkutan ke restoran.

“Selaku Menteri Pelancongan, Kebudayaan dan Alam Sekitar Sabah, saya berusaha sedaya upaya untuk menarik pelancong ke Sabah, khususnya ke Tawau.

Para peniaga kecil dan sederhana di Tawau juga mahukan peluang memasarkan produk mereka kepada pelancong,” katanya ketika ditemui pemberita selepas majlis penyampaian bantuan kepada mangsa kebakaran Kampung Titingan di sini hari ini.

Pada majlis itu, Liew turut mendengar taklimat oleh Timbalan Penguasa Bomba dan Penyelamat Tawau Mohd Khushairy Deraman mengenai kejadian kebakaran pada 7 Dis lepas yang memusnahkan 22 rumah.

Timbalan Ketua Menteri Sabah itu turut memberitahu sebuah perkhidmatan dikenali sebagai Bantuan Orang Susah (BOS) diwujudkan di Pusat Khidmat Rakyat Parlimen Tawau bagi menyalurkan bantuan terus kepada rakyat yang memerlukan dalam kawasan Parlimen itu.

Katanya, selaku Ahli Parlimen Tawau, beliau prihatin dengan nasib golongan kurang berkemampuan dan telah berusaha untuk menghulurkan seberapa banyak bantuan yang boleh bagi meringankan beban mereka.

“Adalah menjadi hasrat saya untuk menjadikan Tawau sebagai daerah sifar kemiskinan agar makmur, harmoni, aman dan maju dari segi ekonomi,” katanya.

Liew juga berkata rakyat di Tawau perlu memanfaatkan kedudukan daerah itu di kawasan segitiga perniagaan dengan Nunukan/Tarakan di Indonesia dan Tawi-Tawi/Zamboanga Filipina untuk melonjakkan peluang ekonomi.


Saya ‘Panglima Perang’, Bung Tawar Diri Untuk Ujian Vaksin Covid-19

PETALING JAYA: Ahli Parlimen Kinabatangan, Bung Moktar Radin, menyifatkan dirinya sebagai panglima perang dan menwarkan untuk menjadi rakyat diuji dengan vaksin Covid-19.

Pemimpin Umno Sabah itu menjawab pertanyaan Wong Ling Biu (PH-Sarikei) yang bertanyakan siapa orang pertama yang akan diuji dengan vaksin itu.

“Saya menawarkan orang pertama untuk uji vaksin ini, kalau ada. Saya tidak takut sebab saya mahu sihat.

“Panglima perang kena dulu,” katanya, disambut tawa wakil rakyat lain.

Terdahulu, ketika membahaskan peruntukan Belanjawan 2021 bagi Kementerian Kesihatan, Wong tertanya adakah keberkesanan vaksin Covid-19 dalam iklim tropika sudah teruji, dan adakah Malaysia mempunyai kemudahan untuk menyimpan vaksin itu.

Malaysia menandatangani perjanjian pembelian awal dengan Pfizer untuk membeli 12.8 juta dos vaksin Covid-19. Ini akan merangkumi 20% penduduk atau 6.4 juta rakyat.

Vaksin itu memerlukan penyimpanan ultra-sejuk negatif 70 darjah Celsius.

Wong berkata ada dalam kalangan rakyat mengesyorkan vaksin diuji terlebih dahulu pada ahli politik sebelum diberi kepada rakyat.

“Jika kita sudah mempunyai vaksin tersebut, siapakah yang akan jadi bahan kajian seterusnya?” katanya, membawa kepada sahutan Bung itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasukan Khas Sabah Perangi Pemburu Haram, Penjarah Hasil Hutan

KOTA KINABALU: Jabatan Perhutanan Sabah (JPS) mencapai kemajuan besar dalam perang terhadap jenayah membabitkan hasil hutan, pemburuan serta penyeludupan hidupan liar dengan hampir 70 tangkapan dilakukan tahun lalu.

Ketua Konservator Hutan Sabah, Frederick Kugan berkata, lebih 200 operasi penguatkuasaan dilancarkan pasukan khasnya yang digelar “Protect” di hutan simpan, kawasan dilindungi dan jalan awam, walaupun ketika penularan Covid-19.

“Hasil operasi ini, 68 tangkapan dibuat. Suspek diserahkan kepada polis dan Jabatan Hidupan Liar Sabah (JHLS) atas pelbagai kesalahan mengikut undang-undang,” katanya dalam kenyataan.

Beliau berkata, ini termasuk tangkapan dan pendakwaan dua suspek di Tawau kerana memiliki gading gajah pada Januari tahun lalu.

Selain itu, katanya, pasukan itu turut merampas hasil hutan bernilai RM3.1 juta daripada pelbagai aktiviti haram.

“Walaupun kami belum mampu meliputi satu negeri atau memastikan berada di setiap hutan simpan dan tempat dilindungi secara tetap, namun pastinya renjer kami meletakkan tekanan terhadap pemburu dan pembalak haram.”

Kugan berkata, “Protect” terdiri daripada 50 renjer hutan, dengan 25 daripadanya dibiayai Yayasan Sime Darby selama dua tahun sebagai sebahagian daripada geran bernilai RM4 juta untuk memerangi jenayah membabitkan hidupan liar di Sabah.

“Pembunuhan anak gajah jantan baru-baru ini di Tongod menunjukkan tugas melindungi hidupan liar kita terhadap pemburu haram yang tidak berprinsip adalah sesuatu yang amat mencabar.

“Kami menyasarkan untuk meningkatkan lagi usaha kami di kawasan yang dikenal pasti, dengan bekerja rapat bersama rakan sekutu kami,” katanya.

Rakan projek, Benoit Goossens, yang mengetuai badan penyelidikan Girang Field Centre berkata, cabaran memerangi pemburu haram dan perdagangan hidupan liar amat besar, dan tidak dapat diselesaikan dengan mudah dalam hanya beberapa bulan.

Katanya, sumber yang besar diperlukan untuk memastikan cukup anggota di lapangan, selain pengumpulan maklumat oleh badan penguat kuasa seperti JPS, JHLS dan polis, antara lain.

“Penting juga penyertaan dan kesedaran lebih tinggi mengenai jenayah ini dalam kalangan orang awam,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Takrif usia belia maksimum 30 tahun

USUL menurunkan umur takrifan belia kepada maksimum 30 tahun, berbanding 40 tahun ketika ini akan dibawa ke Parlimen pada persidangan akan datang.

Menteri Belia dan Sukan, Syed Saddiq Syed Abdul Rahman berkata, ia antara cadangan penambahbaikan yang dilaksanakan kementeriannya berkaitan belia.

Hal itu, katanya, penting bagi memastikan bantuan yang dikhususkan kepada golongan belia berusia bawah 30 tahun yang selama ini terabai diberikan perhatian.

Selain itu, beliau juga mahu belia yang melepasi usia 30 tahun dapat menyumbang dan memberikan khidmat bakti seperti menjadi pemimpin masyarakat atau pemimpin setempat untuk membimbing anak muda lain.

“Ini adalah satu perkara yang kita akan lakukan pada sesi Parlimen akan datang, ada pindaan Akta Belia yang kita nak lakukan dan juga dalam pindaan perlembagaan untuk turunkan had umur mengundi daripada 21 tahun kepada 18 tahun.

“Penyelarasan had umur belia di seluruh negara juga akan dilaksanakan sebagai agenda utama bagi memperkasakan golongan belia dan anak muda Malaysia,” katanya.

Beliau berkata demikian kepada pemberita selepas mengetuai perlawanan persahabatan bola sepak antara Pasukan Pilihan YB Syed Saddiq menentang Pasukan Pilihan Kunak, sempena Karnival Sukan Luar Bandar (KSLB) di Padang Bola Sepak Ladang Mostyn di Kunak, hari ini.

Dalam pada itu, beliau berkata, kementeriannya mempunyai banyak perancangan untuk menganjurkan dan menggiatkan aktiviti sukan, selain mengenal pasti kawasan tumpuan untuk pembangunan infrastruktur sukan, khasnya di luar bandar, termasuk di Sabah dan Sarawak.

Dalam pada itu, beliau turut menggesa mereka yang berumur 18 tahun ke atas supaya menjadi Ahli Parlimen Belia sebagai persediaan awal sebelum menawarkan diri sebagai Ahli Parlimen pada masa depan.

“Sebagai contoh Ahli Parlimen Batu yang baru berusia 22 tahun dan saya sendiri berusia 25 tahun, bahkan di negara lain banyak anak muda berusia 18 atau 19 tahun sudah menjadi Ahli Parlimen,” katanya. – Harian Metro


4 Lelaki Memburu Di Hutan Simpan Gunung Rara Ditahan

TAWAU, 29 Nov: Pasukan Khas Jabatan Perhutanan Sabah (Protect) menahan empat lelaki dipercayai memburu dalam kawasan Hutan Simpan Gunung Rara, yang terletak kira-kira 60 kilometer dari Tawau, Rabu lepas.

Kesemua mereka yang terdiri daripada dua warga tempatan serta dua warga asing berumur antara 30 dan 40 tahun ditahan semasa menaiki sebuah kenderaan pacuan empat roda, dan antara yang dirampas daripada mereka adalah selaras senapang buatan sendiri (bakakuk), beberapa butir peluru, serta seekor rusa yang mati ditembak yang diletakkan di ruang belakang kenderaan.

Ketua Konservator Hutan Sabah, Datuk Mashor Jaini berkata kes akan akan disiasat di bawah Enakmen Perlindungan Hidupan Liar 1997 bagi kesalahan memburu binatang tanpa permit sah selain Akta Senjata Api 1960, dan semua yang ditahan telah diserahkan ke balai polis di Tawau untuk siasatan lanjut.

Beliau seterusnya menasihatkan agar masyarakat tidak terlibat dengan kegiatan memburu terutama dalam kawasan dilindungi dan menurutnya operasi membanteras kegiatan yang salah dalam kawasan hutan simpan akan dilaksanakan secara berterusan.

“Memburu adalah dilarang dalam kawasan hutan simpan, malah Jabatan Hidupan Liar sendiri pun tidak akan memberikan sebarang permit memburu khazanah negara dalam kawasan hutan simpan,” katanya dalam satu kenyataan di sini hari ini.


Suami Isteri Cedera Dibelasah & Disamun Di Putatan

PENAMPANG: Sepasang suami isteri terpaksa dikejarkan ke hospital selepas dibelasah dan disamun oleh dua lelaki dalam kejadian kira-kira jam 1.30 pagi semalam.

Kedua-dua mangsa diserang oleh dua suspek ketika sedang berehat dalam kereta di kawasan berhampiran gelanggang futsal Putatan dekat sini.

Ketua Polis Daerah Penampang Deputi Superintendan Mohd Haris Ibrahim berkata, sebelum kejadian, pasangan yang berumur dalam lingkungan 30 tahun itu dalam perjalanan pulang ke rumah.

Menurutnya, mangsa berhenti di tepi jalan untuk berehat dalam kereta kerana masih di bawah pengaruh alkohol.

Bagaimanapun katanya, ketika sedang berehat, dua lelaki menaiki motosikal menuju ke arah kereta mangsa dan bertindak memecahkan tingkap kereta menggunakan batang besi panjang.

“Ketika itu berlaku pergelutan sebelum suspek memukul mangsa dengan senjata tajam di bahagian kepala manakala isterinya cedera di dahi dan lutut akibat ditarik keluar oleh suspek.

“Kedua-dua suspek terus melarikan diri bersama beg duit mangsa yang berisi wang tunai selepas menyedari ada kenderaan lain melalui lokasi kejadian,” katanya ketika dihubungi di sini hari ini.

Beliau berkata, pasangan suami isteri berkenaan kemudiannya dihantar ke Hospital Queen Elizabeth (HQE) II menggunakan ambulans.

Pihaknya terus menjalankan siasatan bagi mengesan suspek yang terbabit dalam kejadian berkenaan.

“Kes disiasat mengikut Seksyen 395/397 Kanun Keseksaan (KK) kerana melakukan samun berkawan dan bersenjata,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Terima Pelantikan Bung Moktar, Tolak Kepentingan Diri’

PETALING JAYA: Semua pihak perlu akur dengan keputusan parti melantik Ketua UMNO bahagian Kinabatangan, Datuk Seri Bung Moktar Radin, sebagai Ketua Jentera Pilihan Raya parti itu untuk Pilihan Raya Negeri (PRN) Sabah bulan depan.

Naib Presiden UMNO, Datuk Seri Ismail Sabri Yaakob, berkata pelantikan itu sudah diumumkan Presiden UMNO, Datuk Seri Dr Ahmad Zahid Hamidi dan ahli perlu mengenepikan agenda serta kepentingan diri demi kelangsungan parti.

“Dalam isu PRN Sabah, Presiden sudah membuat kenyataan yang mengumumkan Bung Moktar sebagai ketua jentera PRN Sabah.

“Keputusan Presiden adalah keputusan parti dan saya harap ahli mengenepikan agenda sendiri, mengenepikan kepentingan diri kerana yang bertanding bukan individu tetapi parti.

“Saya berharap apabila Presiden mengumumkan keputusan parti, akurlah keputusan parti,” katanya pada sidang media selepas menghadiri Majlis Pelancaran Kempen Tabung Pahlawan 2020 di Sri Pentas di sini, hari ini.

Beliau mengulas mengenai kenyataan beberapa ketua UMNO bahagian Sabah dan sekumpulan pemimpin parti itu yang membantah pelantikan Bung Moktar sebagai Ketua Jentera Pilihan Raya parti itu pada PRN bulan depan.

Wakil kumpulan itu, Datuk Seri Abdul Rahman Dahlan, dilaporkan berkata, pemimpin yang menjadi Ketua Jentera Pilihan Raya mestilah bebas daripada persepsi negatif yang boleh dimanipulasi oleh pihak lawan.

Beliau yang juga Ahli Majlis Tertinggi dan Ketua UMNO Bahagian Tuaran berkata, sebagai Ketua Jentera Pilihan Raya, seseorang itu perlu mempunyai kredibiliti yang tidak boleh dipersoalkan rakyat dan tidak dibebankan dengan masalah peribadi yang boleh menjejaskan sokongan pengundi kepada UMNO dan rakan ketika menghadapi PRN.

Ditanya mengenai isu dibangkitkan Ahli Parlimen pembangkang di Dewan Rakyat mengenai seorang menteri yang tidak dikuarantin selepas pulang dari Turki, Ismail enggan mengulas lanjut.

“Isu (menteri pulang dari) Turki, itu saya tidak tahu. Saya jenis tidak mengulas apa yang saya tidak tahu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Sebatik Kunjungi TM Wilayah Sabah Bincang Masalah Capaian Internet

KOTA KINABALU: Ahli Dewan Undangan Negeri (ADUN) Sebatik, Tuan Hassan A Gani Pg Amir mengadakan kunjugan dan pertemuan dengan Pengurus Besar Telekom Malaysia Berhad Sabah, Dato Sainal Haji Mohd Amin bagi membincangkan masalah capaian internet dan talian telefon di kawasan Sebatik.

Perjumpaan itu diadakan sebagai  kesinambungan lawatan ke kawasan yang memerlukan capaian internet dan talian telefon di kawasan luar bandar di Sebatik, katanya.

Menurut beliau, pihak TM mengalu-alukan lawatan YB dan juga mencadangkan beberapa perkara untuk bekerjasama dengan  pihak DUN terutama sekali dalam hal komunikasi termasuk kemudahan unify.

Antara perkara yang turut dibincangkan dalam pertemuan itu ialah peluang latihan dalam bidang telekomunikasi, kejuruteraan telekomunikasi, pemasaran dan peluang pekerjaan di TM.

Selain itu, turut dibincangkan ialah cadangan mengadakan kursus pemasaran dalam talian untuk belia terutama yang  menceburi bidang perniagaan.

Kata Hassan, pihak TM juga menawarkan peluang untuk menjadi resaller/jurujual produk TM untuk golongan belia.

Beliau juga diberitahu mengenai hasrat TM untuk menjadikan Pulau Sebatik sebagai pilot projek berhubung dengan capaian internet melalui teknologi gelombang radio.

Sebagai wakil rakyat di kawasan itu, beliau mengalu-alukan cadangan TM dan peluang yang diberikan kepada golongan belia.

Selain itu, beliau berharap masalah capaian internet dan kemudahan telefon di kawasan Sebatik dapat diatasi. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PAS Sabah Mahu Penjelasan Kedudukan Dalam GRS

KOTA KINABALU: Setiausaha PAS Sabah, Dr Aliakbar Gulasan berkata pihaknya akan bertemu Pengerusi Gabungan Rakyat Sabah (GRS), Datuk Hajiji Noor bagi mengetahui kedudukan parti itu dalam gabungan berkenaan.

“Penubuhan GRS ini dipersetujui oleh semua parti komponen yang sudah dibentuk sebelum Pilihan Raya Negeri (PRN) Sabah pada tahun 2020.

“Bagaimanapun, kita daripada pihak PAS Sabah melihat perkara ini untuk diteliti semula.

“Oleh itu, kita akan bertemu sendiri dengan pengerusi GRS dalam masa terdekat kerana hanya mengetahui parti ini tidak disebut sebagai salah satu parti komponen dalam GRS menerusi media massa.

“Secara prinsipnya, kedudukan kita masih bersama Perikatan Nasional (PN) dan tidak terpisah daripada komponen BERSATU namun dari segi struktur GRS yang baharu ini, kita tidak mendapat sebarang maklumat lebih tepat,” katanya ditemui media selepas merasmikan Program Tukar Minyak Enjin di pekarangan Surau Austral, di sini, hari ini.

Beliau berkata demikian ketika diminta mengulas susulan pengumuman GRS pada Jumaat lalu yang menyatakan terdapat empat parti yang menganggotai gabungan terbabit.

Empat parti berkenaan adalah BERSATU, Parti Bersatu Sabah (SAPP), Parti Solidariti Tanah Airku (STAR) dan Parti Maju Sabah (SAPP) manakala UMNO dan Barisan Nasional (BN) menjadi rakan GRS dalam kerajaan negeri.

Sementara itu, Aliakbar berkata, pihaknya tidak mahu perkara umpama itu menjadi punca pertelingkahan antara PAS Sabah dan GRS.

“Kita tidak mahu menggunakan perkataan ‘disisihkan’ untuk mengelakkan berlaku salah faham.

“Hal ini kerana kita masih dalam kalangan rakan komponen GRS sebelum gabungan berkenaan didaftarkan,” katanya.

Terdahulu, Hajiji pada Jumaat lalu turut mengumumkan pelantikan tiga Timbalan Pengerusi GRS, iaitu Presiden PBS, Datuk Seri Dr Maximus Ongkili; Presiden STAR, Datuk Dr Jeffrey Kitingan dan Presiden SAPP, Datuk Yong Teck Lee.

Hajiji turut menunjukkan kepada media lambang rasmi GRS yang berupa abjad ‘GRS’ berwarna biru tua, merah dan biru muda berlatar belakang garisan biru yang membentuk imej Gunung Kinabalu. – BH Online


Mayat ditemui dalam bangkai pesawat Sala

LONDON: Penyiasat Britain semalam menemui mayat dalam bangkai pesawat yang membawa pemain bola sepak Argentina, Emiliano Sala.

Pesawat ringan yang membawa pemain bola sepak berusia 28 tahun itu dan juruterbang, David Ibbotson ke pasukan baru Liga Perdana, Cardiff City hilang berhampiran pulau Guernsey pada 21 Januari lalu.

“Dalam keadaan mencabar, Cawangan Siasatan Kemalangan Udara (AAIB) dan pakarnya berjaya menemui mayat di celah bangkai pesawat,” kata AAIB.

“Operasi itu dijalankan sebagaimana ia disahkan dan keluarga terbabit sentiasa dimaklumkan.”

Walau bagaimanapun, sukar untuk membawa pesawat keluar kerana cuaca buruk.

Mayat di dalam pesawat berkenaan dihantar kepada koroner untuk tujuan pengecaman. – AFP


Sistem bekalan elektrik berasaskan komuniti bakal dilaksana di pedalaman

PENAMPANG, 20 Jan – Kementerian Tenaga, Sains, Teknologi, Alam Sekitar dan Perubahan Iklim akan melaksanakan pemasangan sistem bekalan elektrik berasaskan komuniti bagi memastikan kampung di pedalaman menikmati kemudahan itu secara berterusan.

Menterinya, Yeo Bee Yin berkata konsep itu dilihat berkesan untuk memastikan penyelengaraan sistem akan digunakan itu bertahan lama kerana dikendalikan komuniti, dan penduduk kampung menikmati bekalan elektrik secara berterusan.

Katanya langkah itu diambil disebabkan pemasangan sistem bekalan elektrik terutama berasaskan solar di kawasan pedalaman sebelum ini tidak bertahan lama kerana tiada penyelengaraan berterusan.

Justeru, beliau berkata kementeriannya sedang mengenal pasti sistem bekalan elektrik yang sesuai digunakan antaranya menggunakan teknologi tenaga diperbaharui menggunakan bateri, hidro hibrid beserta solar dan mikro hidro.

“Ia akan dilaksanakan bersama Kementerian Pembangunan Luar Bandar (KPLB) yang akan mengenal pasti kampung di pedalaman, manakala kami menyediakan teknologi,” katanya kepada pemberita selepas melawat Pelaksanaan Sistem Bekalan Elektrik Mikro Hidro di Kampung Terian dekat sini, hari ini.

Hadir sama, Anggota Dewan Undangan Negeri Moyog yang juga Pembantu Menteri Pelajaran dan Inovasi Sabah, Jennifer Lasimbang dan Senator Adrian Lasimbang.

Yeo berkata apabila sistem janaan bekalan elektrik itu dikenal pasti, peringkat awal sebagai projek perintis akan dilaksanakan di lima kampung di pedalaman Sabah sebelum dilaksanakan secara berskala besar.

Dalam pada itu, beliau berkata penyaluran bekalan elektrik menggunakan sistem mikro hidro di Kampung Terian antara bukti keberkesanan konsep berasaskan komuniti yang menyelenggara sistem itu terus bertahan lama sehingga ke hari ini.

Katanya sistem itu dipasang hasil inisiatif sebuah pertubuhan bukan kerajaan pada 2004 dan sehingga hari ini masih terus membekalkan elektrik di 25 rumah.

Menurutnya kos pemasangan sistem tersebut dianggarkan RM180,000 disebabkan tiada akses jalan raya ke kampung berkenaan ketika itu dan peralatan dibawa dengan menggunakan helikopter.

Dalam perkembangan lain, Yeo berkata kementeriannya juga bekerjasama dengan KPLB untuk membuat senarai kampung di pedalaman negara ini yang tiada bekalan elektrik.

Beliau berkata senarai itu disediakan bagi memudahkan syarikat yang mahu melaksanakan program tanggungjawab sosial korporat (CSR) menjalankan program menyediakan bekalan elektrik di kampung pedalaman.

“Ini kerana banyak syarikat khususnya di bandar tidak tahu tempat melaksanakan CSR dan menerusi senarai kampung yang ada, mereka boleh menaja atau menjadikan kampung itu sebagai kampung angkat,” kata Yeo.


BERSATU Sabah Tidak Sembunyi Di Sebalik GRS Kerana Lemah – Khairul Firdaus

KOTA KINABALU: Ketua Penerangan BERSATU Negeri Sabah, Khairul Firdaus Akbar Khan berkata BERSATU Negeri Sabah tidak bersembunyi di sebalik nama Gabungan Rakyat Sabah (GRS), sebaliknya bergerak seiring dalam GRS bersama rakan-rakan parti kompenen lain untuk kelangsungan pembangunan negeri Sabah.

“Tak baik fitnah kami (BERSATU) begitu, tuduh kami bersembunyi dalam GRS kerana kami lemah, sedih juga kami dengar tohmahan sebegitu.

“Kami antara kompenen dalam gabungan tersebut (GRS), dan kita semua dalam GRS bergerak seiring sebagai sebuah gabungan yang membentuk kerajaan yang mentadbir negeri Sabah.

“Tak wajar kalau ada pihak yang suka-suka hati menuduh BERSATU sebegitu, apatah lagi jika pihak itu bukan dari kalangan pemimpin tempatan Sabah yang arif tentang corak politik di negeri Sabah,” katanya.

Beliau berkata demikian dalam satu kenyataan media di sini, hari ini.

Khairul Firdaus juga meminta agar pihak yang tidak arif dan tidak mengetahui tentang norma politik di Sabah, untuk tidak sewenang-wenangnya memberi ulasan atau menghina corak politik di negeri Sabah.

“Kita di negeri Sabah, dengan kerajaan Gabungan Rakyat Sabah (GRS) adalah satu cetusan idea yang pertama kali dalam sejarah politik Sabah, dan jalinan kerjasama ini juga adalah cetusan daripada Datuk Seri Panglima Hajiji sebagai ketua BERSATU kita di Sabah dan juga Datuk Seri Bung Mokhtar Radin selaku ketua Barisan Nasional di Sabah.

“Tidak lain tidak bukan, tujuan utamanya adalah kerana kedua-dua pemimpin ini adalah pemimpin Sabah, yang faham akan norma politik di Sabah dan inginkan yang terbaik untuk kelangsungan kemajuan negeri Sabah, seiring dengan fokus Sabah Maju Jaya.

“Saya harap, tiada yang berhasrat atau berniat ingin menjadi batu api, mencurah minyak dan mencetus bahang api persengketaan,” katanya.

Khairul Firdaus yang juga merupakan Ketua Bahagian BERSATU Batu Sapi berkata bahawa kewujudan GRS sejak awal sudah dirancang sebelum kerajaan negeri Sabah baharu terbentuk.

“GRS dirancang sebelum Pilihan Raya Negeri pada 2020 yang lalu dan direalisasikan selepas tertubuhnya Kerajaan Negeri Sabah yang baharu selepas PRN,” katanya.

Dalam pada itu, Khairul Firdaus turut memberitahu bahawa acuan politik di Sabah mempunyai keunikan dan kelainan tersendiri.

“Di Borneo ini istimewa, negeri Sarawak dan Sabah sendiri, kita ada formula kita yang tersendiri dalam aturan dan percaturan politik serta pentadbiran kita,” ujar Khairul Firdaus lagi.

Katanya, BERSATU tidak pernah merasakan kedudukannya sebagai sebuah parti yang memperjuangkan keutuhan masyarakat pribumi, lemah dan bakal tumbang, sepertimana yang dinyatakan oleh sesetangah pihak.

“BERSATU adalah sebuah parti yang utuh dan mempunyai jati diri sendiri dan tidak akan menjadi duri dalam daging, khasnya bagi kepimpinan Kerajaan Negeri Sabah, GRS-BN,” tambahnya.

Jelas beliau, kerjasama kerajaan GRS-BN tidak pernah tergugat dan semua barisan pimpinan saling bekerjasama dalam melaksanakan misi dan fokus pembangunan kepada rakyat Sabah.

“Kita (BERSATU) tidak berselindung disebalik nama GRS kerana kita kununnya takut tumbang, tapi kita dalam GRS bersama-sama membawa perjuangan rakyat kita, rakyat Sabah, untuk kita, untuk negeri Sabah.

“Kita bertanding bagi 19 kerusi DUN dan menang 11 kerusi, syukur dan ini bukti bahawa kita diterima rakyat Sabah, walaupun kita boleh dikatakan masih baharu,” katanya lagi.

Khairul Firdaus juga menegaskan bahawa BERSATU Negeri Sabah berdiri dan kuat serta, mempunyai autonomi.

“Kita utuh dengan pimpinan ayahanda kita, Ketua Menteri kita, merangkap Ketua Badan Pimpinan BERSATU Negeri Sabah, Datuk Seri Panglima Hajiji Noor,” katanya.

BERSATU Negeri Sabah mempunyai 2,500 cawangan bagi kesemua 25 bahagian seluruh negeri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kadar Pengangguran Di Sabah Masih Tinggi

KOTA KINABALU, 19 Ogos: Kadar pengangguran di negeri ini berada di tahap kedua tertinggi di negara ini pada tahun lepas yang mencatatkan bilangan penganggur seramai 112,000 orang.

Ketua Menteri Datuk Seri Mohd Shafie Apdal berkata sikap memilih kerja dan ketidaksepadanan antara kemahiran dengan kekosongan jawatan yang ditawarkan dalam industri menjadi antara penyebab kepada masalah berkenaan.

Katanya dalam usaha menurunkan kadar itu, Institut Kajian Pembangunan (IDS) Sabah dengan kerjasama Jabatan Pembangunan Sumber Manusia (JPSM) Sabah sedang mengkaji dan seterusnya mengenal pasti jurang penawaran serta permintaan industri di negeri ini.

“Kerajaan negeri juga sedang berusaha untuk menarik lebih ramai pelabur dari dalam dan luar negara untuk melabur di negeri ini bagi membuka lebih banyak peluang pekerjaan.

“JPSM juga merancang melaksanakan program usahawan digital bagi melahirkan usahawan yang berniaga menggunakan teknologi secara dalam talian seperti Instagram, Twitter, Facebook, YouTube, Google My Business, Clouds dan 365 M-Shop,” katanya ketika merasmikan Karnival Pekerjaan Kembara Kerjaya anjuran Jabatan Tenaga Kerja dan JPSM di sini hari ini.

Teks ucapan beliau dibacakan oleh Pembantu Menteri kepada Ketua Menteri Arifin Asgali.

Kembara itu bermula hari ini di Kota Kinabalu, diikuti Kudat (Esok), Kota Marudu (21 Ogos), Ranau (22 Ogos) dan berakhir di Keningau pada 23 Ogos.

Dalam pada itu, Mohd Shafie berkata majikan di negeri ini juga perlu mematuhi Perintah Gaji Minimum dengan membayar upah pekerja sekurang-kurangnya RM1,100 sebulan.

Bagi pekerja-pekerja yang mempunyai kelayakan yang lebih tinggi dan berkelulusan tinggi seperti Sijil Kemahiran, Ijazah Sarjana Muda, Sarjana dan kelulusan-kelulusan lain, majikan digalakkan membayar gaji yang setimpal dengan kelulusan dimiliki, katanya.


Jenazah Koperal Asman Ongkal Ditemukan Terapung

SANDAKAN: Jenazah Allahyarham Koperal Asman Ongkal, 37, yang hilang di laut selepas menyelamtkan mangsa bot karam berhampiran Jeti Pasar Umum Sandakan ditemukan pukul 6.22 petang ini.

Arwah ditemukan nelayan yang turut membantu dalam operasi mencari dan menyelamat (SAR) mangsa sebelum memaklumkan perkara itu kepada pihak berkuasa.

Pengarah Zon Maritim Sandakan, Kapten Maritim Zainudin Mohd. Zuki berkata, ketika dijumpai, Allahyarham masih lengkap berpakaian sama seperti yang digunakan ketika hilang.

“Alhamdulillah, SAR hari ini berjaya menemukan Allahyarham di kawasan zon pencarian iaitu kira-kira lima kilometer dari lokasi perlanggaran semalam.

“Jenazah Allahyarham telah diserahkan kepada pihak polis untuk tindakan lanjut,” katanya ketika ditemui pemberita di Jeti Agensi Penguatkuasaan Maritim Malaysia Sandakan malam ini.

Dalam kejadian kira-kira pukul 5.40 pagi semalam, Allahyarham sedang menaiki bot bersama 36 penumpang lain dari pulau Kampung Tanjung Aru menuju ke Jeti Pasar Umum Sandakan.

Bagaimanapun, perjalanan tersebut bertukar tragedi apabila bot berkenaan berlanggar dengan sebuah kapal tunda lalu karam.

Sebelum karam, Allahyarham Asman menunaikan tanggungjawab sebagai anggota polis buat kali terakhir menyelamatkan mangsa-mangsa lain dengan berpaut pada bot-bot berhampiran.

Tindakan itu berjaya menyelamatkan semua mangsa kecuali Allahyarham yang tenggelam di laut dipercayai pada kedalaman kira-kira 30 meter.

Sementara itu, ahli keluarga Allahyarham turut berkumpul di jeti Maritim Malaysia selepas mendapat berita tentang penemuan tersebut.

Beberapa ahli keluarga dilihat menangis sebaik sahaja jenazah Allahyarham dibawa ke jeti tersebut.

Jenazah Allahyarham kemudiannya dibawa ke Hospital Duchess Of Kent oleh pihak polis.


Keningau Jadi Tuan Rumah Pelancaran Sambutan Pesta Kaamatan 2022

KOTA KINABALU, 28 April : Daerah Keningau dipilih sebagai tuan rumah pelancaran sambutan perayaan Pesta Kaamatan peringkat Sabah tahun ini yang akan diadakan bermula 9 pagi di Pusat Kraftangan, Keningau pada 1 Mei depan.

Timbalan Ketua Menteri Datuk Seri Dr Jeffrey Kitingan juga Pengerusi Jawatankuasa Induk Perayaan Pesta Kaamatan berkata pemilihan Keningau bagi memperingati beberapa etnik terdahulu memulakan pesta Kaamatan di daerah itu dan terletaknya Batu Sumpah bagi menghormati adat dan budaya Orang Asal.

Beliau berkata hari kemuncak sambutan itu akan diadakan di Dewan Hongkod Koisaan, Persatuan Kebudayaan Kadazandusun Murut (KDCA), Penampang pada 31 Mei depan.

“Sambutan pada kali ini juga memperkenalkan program baharu iaitu memberikan anugerah kepada tiga kategori petani yang menunjukkan prestasi yang baik dalam pertanian iaitu pengeluar padi terbaik, pengeluar makanan ternakan terbaik dan perikanan terbaik,” katanya pada sidang media sambutan itu di sini hari ini.

Keningau merupakan sebuah daerah di pedalaman Sabah berkeluasan 3,533 kilometer persegi dan terletak kira-kira 110 kilometer ke selatan dari Kota Kinabalu.

Jeffrey yang juga Menteri Pertanian dan Perikanan Sabah berkata pada sambutan pesta berkenaan, kerajaan negeri turut mengekalkan pematuhan prosedur operasi standard (SOP) apabila pengunjung dan pihak penganjur diwajibkan memakai pelitup hidung dan mulut.

Beliau berkata meskipun SOP telah dilonggarkan namun sambutan Kaamatan perlu diraikan secara berhati-hati dan terkawal selepas dua tahun tidak disambut secara fizikal.

Tema sambutan pesta Kaamatan pada tahun ini ialah “Kaamatan Menjiwai Alam Semulajadi” yang memberi penekanan tentang pentingnya penjagaan dan pemuliharaan alam sekitar dan anggaran kos penganjuran melibatkan sebanyak RM1.5 juta.

Katanya sambutan Kaamatan pada tahun ini akan dijalankan secara fizikal dan dalam talian untuk memaparkan keunikan masyarakat di Sabah kepada dunia luar sekali gus menjana semula industri pelancongan serta pertanian di negeri ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Lahad Datu Kini Zone Merah

KOTA KINABALU: Lahad Datu kini dikategorikan sebagai zon merah selepas jumlah keseluruhan kes Covid-19 di daerah berkenaan kini sebanyak 42 kes, temasuk tiga kes baharu hari ini.

Daerah berkenaan adalah yang ketiga dikategorikan sebagai zon merah selepas Tawau dan Kota Kinabalu, sebelum ini.

Sementara itu, sebanyak 10 lagi kes baharu dicatatkan di Sabah, hari ini, menjadikan jumlah keseluruhan kes kini sebanyak 303.

Pertambahan itu membabitkan tujuh daerah iaitu Lahad Datu yang meningkat tiga kes, Tawau dua kes serta Kota Kinabalu, Sandakan, Tuaran, Penampang dan Beaufort masing-masing satu kes.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung di laman Facebook beliau, hari ini.

Dalam perkembangan sama, seramai 22 lagi pesakit jangkitan wabak itu telah sembuh dan dibenarkan pulang, hari ini.

Ini menjadikan jumlah keseluruhan kes sembuh di negeri ini seramai 168, iaitu melebihi separuh daripada jumlah keseluruhan kes.

Tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,340 kes, Kuala Lumpur (985), Johor (639), Negeri Sembilan (405) dan Sarawak (403).


Lebih 5,000 Penduduk Di 2 Kawasan Di Lahad Datu Bawah PKPD

PUTRAJAYA: Kerajaan mengumumkan perintah kawalan pergerakan diperketatkan (PKPD) di 2 kawasan perumahan di Lahad Datu, Sabah susulan peningkatan kes Covid-19.

Melibatkan 5,452 penduduk di Taman Khazanah Indah dan PPR Mutiara Kasih, Menteri Kanan (Kluster Keselamatan) Ismail Sabri Yaakob berkata kawalan ketat akan berkuatkuasa 12.01 tengah malam 13 Okt sehingga 26 Okt.

“Semua penduduk di kawasan terlibat tidak dibenarkan keluar daripada rumah masing-masing,” katanya pada sidang media hari ini.

Dalam tempoh tersebut, Kementerian Kesihatan akan melakukan saringan bersasar.

“Bekalan keperluan makanan akan diagihkan oleh kerajaan negeri yang akan dikoordinasi Pusat Kawalan Operasi Bencana Negeri.”

Semua laluan keluar masuk ke kawasan terbabit ditutup.

“Bagi kes kecemasan seperti sakit dan kematian, mereka dibenarkan untuk keluar zon tetapi perlu mengemukakan permohonan pergerakan kepada polis.”

Sementara itu, kerajaan mengumumkan kawalan bersyarat di Daerah Kota Belud, susulan peningkatan kes.

Berkuatkuasa 12.01 tengah malam pada 13 Okt sehingga 26 Okt, perintah kawalan pergerakan bersyarat (PKPB) ini bagi membendung jangkitan dan penularan Covid-19, serta membolehkan aktiviti pengesanan kes secara bersasar.

“Hanya 2 orang sahaja dari sebuah rumah dibenarkan untuk keluar bagi tujuan mendapatkan bekalan makanan keperluan,” katanya.

Katanya, sektor ekonomi berkaitan perkhidmatan perlu (essential service) termasuk kilang-kilang dan rantaian yang berkaitan dalam perkhidmatan perlu adalah dibenarkan.

“Pasar borong, pasar tani, kedai barang keperluan, kedai runcit adalah dibenarkan beroperasi.

“Kedai-kedai makan, warung juga boleh dibuka tetapi terhad untuk pembelian secara pandu lalu, penghantaran serta ‘take away’.

“Farmasi dan klinik juga dibenarkan beroperasi,” katanya.

Semua sekolah, tadika, institusi pengajian tinggi, masjid dan rumah ibadat lain ditutup sepanjang tempoh ini termasuk aktiviti sukan, rekreasi, sosial dan budaya tidak dibenarkan.

Dalam perkembangan sama, Ismail turut memaklumkan polis menahan 674 individu atas kesalahan ingkar arahan PKPP semalam.

“Daripada jumlah itu, seramai 583 individu dikompaun. Seramai 91 individu pula direman,” katanya.

Ops Benteng juga berjaya menahan 80 pendatang tanpa izin, serta merampas sebuah bot dan sebuah kenderaan darat semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Dijangka Buat Pengumuman Selepas Taklimat KKM Esok

PUTRAJAYA, 9 April: Perdana Menteri Tan Sri Muhyiddin Yassin dijangka membuat satu pengumuman esok mengenai langkah-langkah berikutnya bagi membendung penularan COVID-19, mungkin turut berkaitan status Perintah Kawalan Pergerakan (PKP).

Ketua Pengarah Kesihatan Datuk Dr Noor Hisham Abdullah berkata beliau akan memberi taklimat kepada Perdana Menteri mengenai kes COVID-19 pagi esok sebelum pengumuman itu.

“Perdana Menteri akan membuat pengumuman mengenai apa yang perlu dilakukan bagi mengawal COVID-19 dalam negara,” katanya kepada pemberita selepas menyampaikan taklimat harian kepada media di Kementerian Kesihatan Malaysia (KKM) di sini hari ini.

Media sebelum ini melaporkan kerajaan akan membuat pengumuman pada hari Jumaat sama ada tempoh PKP akan disambung atau sebaliknya.

Kerajaan melaksanakan PKP dengan hasrat memutuskan rantaian penularan COVID-19, dengan fasa pertama bermula dari 18 hingga 31 Mac, diikuti dengan fasa kedua dari 1 April hingga 14 April.

Sehingga pukul 12 tengah hari ini, jumlah kumulatif kes COVID-19 di Malaysia adalah 4,228 manakala jumlah kematian 67.

Dr Noor Hisham berkata beliau akan mengadakan mesyuarat di pejabat kementerian petang ini untuk melihat hasil pelbagai model kajian, dengan menggunakan semua data yang ada.

“Selain data yang kami (Kementerian Kesihatan) ada, kami juga mendapatkan beberapa agensi yang berkaitan, contohnya kami turut jemput Institut Penyelidikan Ekonomi Malaysia (MIER) dan beberapa perangkawan,” tambahnya.

Dr Noor Hisham berkata semua mereka akan berbincang, memeriksa data dan melihat unjuran serta trajektori jangkitan COVID-19 di Malaysia bagi tempoh kira-kira seminggu.

“Dengan melihat data-data ini, kita akan buat ramalan sama ada jumlah kes akan melonjak atau sebaliknya, tapi jika dilihat kepada prestasi kita sehingga kini, jumlahnya nampak antara yang rendah, kita cuma ada 109 kes (kes positif baharu),” katanya.

Terdahulu JP Morgan menjangka kes COVID-19 di Malaysia akan memuncak pada pertengahan April.

Dr Noor Hisham berkata KKM kini menggunakan kaedah baharu iaitu mengikut mukim dalam menentukan klasifikasi kawasan COVID-19 yang lebih tepat.


PPM rampas 1,340 bungkus rokok seludup di Kudat

KUDAT, 18 Jan – Pasukan Polis Marin (PPM) Kudat merampas 1,340 bungkus kecil rokok seludup pelbagai jenis dalam Op Landai Khas di kawasan jeti feri Kudat-Banggi, dekat sini semalam.

Komander PPM Wilayah 4 Sabah, Mohamad Pajeri Ali berkata pada 2 petang semalam, anggota PPM menahan sebuah kenderaan yang mencurigakan di kawasan berkenaan, berpandukan maklumat risikan.

“Hasil pemeriksaan terhadap kenderaan yang dipandu seorang lelaki tempatan berusia 31 tahun mendapati terdapat pelbagai jenis rokok tidak berkastam termasuk rokok jenis Era dan Premium yang kesemuanya berjumlah 1,340 bungkus,” katanya dalam kenyataan di sini hari ini.

Beliau berkata suspek bersama rampasan berkenaan kemudiannya dibawa ke pangkalan Markas Operasi PPM Kudat untuk tindakan lanjut.

Katanya kesemua nilai rampasan termasuk rokok dan kenderaan berkenaan dianggarkan berjumlah RM59,900 dan kes berkenaan disiasat mengikut Seksyen 135 (1) (d) Akta Kastam 1967.


Gara-Gara Takut Ibu Rampas ‘Handphone’, Kanak-Kanak Kunci Diri Dalam Kereta

Pada zaman kini, sejak dari kecil ibu bapa dilihat semakin kerap mendedahkan kanak-kanak kepada telefon bimbit, sehinggakan ada dalam kalangan mereka yang akan tantrum jika tidak mendapat telefon bimbit.

Begitulah kejadian yang berlaku di Pasir Mas, Kelantan apabila seorang kanak-kanak lelaki dilaporkan telah menguncikan dirinya di dalam kereta Axia milik ibunya.

“Nyo buat perangai hari ni.. dia kunci pintu kreta dan taknak buka sebab nak main tepon.”

Tindakan kanak-kanak lelaki tersebut dipercayai kerana dia bimbang sekiranya ibunya merampas telefon bimbit yang digunakannya untuk bermain.

Kanak-kanak tersebut dikatakan sudah pandai membuka kunci pintu kereta, namun dia sengaja tidak berbuat demikian kerana takut telefon bimbitnya diambil.

Disebabkan itu, ibunya terpaksa memanggil pihak bomba untuk membuka pintu berkenaan bagi mengelakkan perkara yang lebih buruk berlaku.

Alahai adik, buat ibu susah hati je

Sewaktu proses membuka pintu kereta tersebut oleh pihak bomba, kanak-kanak tersebut dikatakan tidak mengambil peduli akan reaksi dan tindakan orang sekeliling, malah sibuk bermain telefon bimbit.


Covid-19: Kluster Baharu Libatkan Pekerja Tapak Pembinaan Di Ranau

KOTA KINABALU: Sabah merekodkan tiga lagi kluster baharu hari ini iaitu kluster Sabaru, Tomher dan Garden.

Kluster Sabaru, Lahad Datu dengan 70 kes positif, kluster Tomher, Ranau dengan 12 kes dan kluster Garden, Tawau dengan tige kes positif. Kluster Tomher yang dikesan di Ranau membabitkan pekerja tapak pembinaan.

Sebanyak 387 kes baharu Covid-19 dilaporkan di Sabah, dengan dua lagi kes kematian.

Menteri Kerajaan Tempatan dan Perumahan Datuk Seri Panglima Masidi Manjun berkata, kedua-dua kes kematian yang dilaporkan hari ini adalah di Sandakan.

Untuk hari ini, 16 daerah mencatatkan kes baharu dengan didahului dengan Tawau yang mencatatkan 169 kes, diikuti dengan Lahad Datu yang merekodkan 80 kes.

Manakala, Kota Kinabalu merekodkan 44 kes positif, Sandakan (21), Kudat (20), Tuaran (12), Ranau (12), Penampang (10), Putatan (5), Papar (4), Semporna (4) dan Kota Belud (2). Manakala, satu kes masing-masing di Keningau, Kota Marudu, Pitas dan Beluran.

Daerah Ranau kembali menjadi zon jingga dengan pertambahan kes baharu hari ini.

Dengan tambahan empat kematian terbaru, keseluruhan kes kematian di Sabah sehingga kini adalah sebanyak 181 kes. Sementara, sebanyak 237 kes pulih dilaporkan.

Setakat ini, sebanyak 24,269 kes Covid-19 dilaporkan di Sabah, dengan 2,000 kes aktif yang sedang menerima rawatan dimana, 634 orang dirawat di hospital dan 1,366 orang di Pusat Kuarantin dan Rawatan Covid-19 (PKRC).

Terdapat 66 orang ditempatkan di Unit Rawatan Rapi (ICU) dan 17 orang memerlukan alat bantuan pernafasan.

Katanya, kapasiti katil Covid-19 di seluruh Sabah kekal dengan 6,358 katil dengan peratus penggunaan 31.46 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Baharu, Tuaran & Penampang Kini Zon Hijau

KOTA KINABALU: Tiada kes baharu Covid-19 dilaporkan di Sabah hari ini.

Menteri Kesihatan dan Kesejahteraan Rakyat Sabah, Datuk Frankie Poon yang memuat naik statistik itu memaklumkan, daerah Tuaran dan Penampang  kini kembali zon hijau.

Menurut statistik terbaharu itu, sebanyak tiga kes yang pulih hari ini menjadikan jumlah keseluruhan kes pulih daripada wabak itu sebanyak 359 kes.

Sabah juga mencatatkan perkembangan positif apabila kali terakhir kes kematian dilaporkan akibat jangkitan itu adalah pada 12 Jun.

Di peringkat nasional pula, penularan wabak Covid-19 turut mencatatkan perkembangan positif apabila hanya lima kes baharu direkodkan, setakat pukul 12 tengah hari tadi.

Ketua Pengarah Kesihatan, Datuk Dr. Noor Hisham Abdullah berkata, lima kes baharu itu terdiri daripada tiga kes import dan dua kes tempatan menjadikan jumlah keseluruhan kes positif Covid-19 di Malaysia sebanyak 8,668 kes.

Beliau turut memaklumkan, terdapat 11 kes pulih dan dibenarkan pulang hari ini, menjadikan jumlah keseluruhan kes yang bebas daripada jangkitan Covid adalah 8,476 kes.

Tambahnya, tiada pertambahan kes kematian berkaitan Covid-19 hari ini, justeru jumlah kematian kekal sebanyak 121 kes.- BorneoToday


Berbeza Agama, Anak Tetap Raikan Krismas Bersama Ibu Bapa Kristian

KOTA KINABALU: Duduk makan semeja dengan rakan sekerja berlainan agama bukan sesuatu yang asing di Sabah.

Berdoa mengikut agama masing-masing ketika hendak menjamah makanan juga situasi yang biasa dilihat di kedai-kedai makan.

Begitu juga dalam meraikan sambutan Krismas.

Mempunyai ahli keluarga yang berlainan agama untuk meraikan perayaan Krismas bersama-sama bukan sesuatu yang asing di Sabah.

Ahli keluarga yang beragama Islam dilihat berkumpul bersama-sama bagi meraikan sambutan Krismas bersama ibu bapa yang beragama Kristian.

Itu keunikan masyarakat berbilang kaum dan agama di negeri ini. Keharmonian kaum yang wujud di Sabah sentiasa menjadi contoh terbaik kepada masyarakat luar.

Begitulah keharmonian yang dapat dilihat dalam keluarga Narul Andau, 70, yang merupakan atlet Malaysia dalam acara lompat jauh, lompat tinggi dan lompat kijang kategori warga emas.

Ayah kepada empat orang anak ini sentiasa merasa teruja setiap kali perayaan Krismas.

“Ketika inilah anak-anak saya yang bertugas jauh di Semenanjung Malaysia akan pulang untuk meraikan Krismas bersama-sana.

“Saya bangga kerana dengan adanya cuti Krismas tambahan tahun ini, anak-anak serta cucu saya dapat meluangkan lebih banyak masa di kampung,” katanya ketika ditemui di kediamannya, di Kampung Telibong, Tamparuli, di sini hari ini.

Pesara Jabatan Bomba dan Penyelamat Malaysia (JBPM) ini berkata, beliau gembira dapat berkumpul bersama-sama anak-anak setiap kali Krismas.

Walaupun ada antara anaknya yang beragama Islam namun, perayaan Krismas tetap diraikan secara bersama.

Katanya, dua daripada empat anaknya beragama Islam sementara dua lagi beragama Kristian.

“Walau berlainan agama tapi anak-anak saya sentiasa membantu apabila tibanya Krismas.

“Mereka bergotong-royong membuat persiapan menghias rumah dan pokok Krismas serta membantu masak hidangan untuk kami sekeluarga,” ujarnya.

Namun pada tahun ini, anak sulungnya yang bekerja di Lembah Klang tidak dapat balik kerana kekangan tugas.

Katanya, selain meraikan Krismas, mereka sekeluarga turut meraikan Hari Raya Aidilfitri bersama-sama.

Menurutnya, setiap kali menjelang Hari Raya Aidilfitri, anak-anak akan berkumpul di kampung dan meraikannya bersama mereka.

Narul bakal mewakili Malaysia dalam tiga acara lompatan di Toronto, Kanada pada tahun depan.

Sementara itu, bagi anak keduanya, Melissa, meraikan Krismas bersama keluarga antara perayaan yang dinanti-nantikan oleh mereka empat beradik.

Biarpun beliau beragama Islam namun, ibu bapa yang menyambut Krismas perlu diraikan.

“Saya bersyukur dapat meraikan sambutan Krismas ini bersama keluarga.

“Biarpun kami berlainan agama tapi kami sama-sama menyambut perayaan ini dengan meriah,” ujarnya.


10 Kes Baharu, Sarawak Hadapi Gelombang Kedua Covid-19

KUCHING, 17 Julai: Sarawak kini menghadapi gelombang kedua pandemik COVID-19, kata Pengerusi Jawatankuasa Pengurusan Bencana Negeri (JPBN) Datuk Amar Douglas Uggah Embas hari ini.

Uggah yang juga Timbalan Ketua Menteri I berkata dengan peningkatan mencecah dua angka iaitu sebanyak 10 kes positif hari ini menunjukkan rakyat di bumi kenyalang ini perlu lebih berdisiplin kerana keberadaan virus itu di sini semakin membimbangkan.

“Pada Isnin ini kita akan mengadakan perjumpaan dengan Jabatan Kesihatan Sarawak bagi mendapat maklumat penuh berhubung kedudukan semasa bekalan alat perlindungan peribadi (PPE) di semua hospital di negeri ini.

“Sarawak perlu bersiap sedia dan sekiranya jumlah PPE tidak mencukupi kita akan membuat pembelian tambahan dan petugas barisan hadapan juga diingat supaya bersedia secara mental dan fizikal untuk menghadapi sebarang kemungkinan,” katanya pada sidang media harian perkembangan COVID-19 negeri di bangunan DUN Lama di sini, hari ini.

Pada hari ini juga terdapat dua kluster baharu yang dikesan di Sarawak iaitu kluster Kapal LNG Jupiter dan Pusat Perubatan Kuching yang masing-masing mencatatkan tiga dan dua kes positif.

Statistik kumulatif JPBN negeri sehingga pukul 5 petang tadi menunjukkan Sarawak mencatatkan 594 kes positif, kes baharu 10, kes yang disyaki (PUI) 8,743, PUI baharu 23, jumlah yang telah sembuh 594, jumlah maut seramai 10 orang.

Sementara itu, Uggah berkata bagi membendung penularan wabak itu yang semakin mengganas, ujian, temu duga dan pemeriksaan COVID-19 secara rawak juga akan dilakukan di kawasan tertentu serta masyarakat diingat agar memberikan kerjasama yang sebaiknya.

“Kita menemuduga untuk mengetahui sekiranya mereka adalah kontak rapat atau tidak dan jika ya, kita akan beri saringan. Ia juga percuma,” katanya.

Dalam pada itu, Uggah berkata mesyuarat JPBN hari ini memutuskan semua rakyat Sarawak yang balik dari luar negara wajib menjalani kuarantin selama 14 hari di pusat kuarantin yang telah ditetapkan dengan ujian COVID-19 akan dilakukan pada hari kedua dan hari ke-10.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perpecahan UMNO Sabah Boleh Akibatkan BN Kalah, Kata Penganalisis

KOTA KINABALU: Penganalisis politik menjangka perpecahan dalam Umno Sabah berpotensi menyebabkan Barisan Nasional (BN) tewas dalam pilihan raya negeri (PRN) akan datang, sekali gus mencalar kredibiliti presiden Umno Ahmad Zahid Hamidi.

Mereka berkata, bantahan 12 ketua bahagian Umno di negeri itu terhadap keputusan Zahid membenarkan pengerusi Umno Sabah Bung Moktar Radin mengetuai jentera BN dalam PRN tersebut menggambarkan perpecahan yang parah dalam parti itu.

Ini menurut mereka lagi tidak membantu usaha pembangkang untuk merampas pentandbiran negeri daripada gabungan Warisan Plus.

Pada Selasa, ahli Majlis Tertinggi Umno Abdul Rahman Dahlan, yang bercakap bagi pihak 12 ketua bahagian Umno terbabit pada satu sidang media berkata, pelantikan Bung tidak dibincangkan sebelum ini, justeru bercanggah dengan keputusan Umno tahun lepas untuk memberikan autonomi kepada Umno negeri itu.

Rahman, yang merupakan ketua Umno Tuaran berkata, kumpulannya tidak mahu individu yang perlu turun naik mahkamah atas pertuduhan rasuah berkempen untuk BN.

Penganalisis, Lee Kuok Tiung dari Universiti Malaysia Sabah berkata, kenyataan Rahman boleh dilihat sebagai isyarat bahawa Zahid tidak harus memimpin parti itu kerana beliau juga berdepan pertuduhan rasuah.

“Pesaing Umno akan mengambil kesempatan ini untuk memperlekeh parti itu,” katanya.

Beliau juga berkata, Zahid tidak harus mendedahkan kepimpinannya kepada risiko jika beliau berkeras dengan keputusan yang dibuatnya itu sehingga menyebabkan BN kalah dalam pilihan raya.

Romzi Atong, juga dari Universiti Malaysia Sabah bersetuju dengan berkata, kekalahan BN juga akan menyebabkan penyokong parti itu dan orang awam mempersoalkan kebijaksanaan Zahid.

Bercakap tentang sidang media pada Selasa itu Romzi berkata, tampak bahawa konflik sengit telah tercetus antara 12 pemimpin bahagian itu dengan presiden parti.

“Ini jelas tidak baik untuk Umno kerana ia akan menyebabkan pengundi bersikap skeptikal terhadap pemimpinnya, baik di peringkat negeri dan juga pusat,” katanya.

“Wujud perebutan kuasa yang sengit, dan ditambah dengan isu seperti nepotisme akan menyebabkan pengundi melihat Umno sebagai parti yang tidak berubah.”

Beliau berkata, pengundi yang sepatutnya mengundi BN mungkin akan memilih parti lain, dan keadaan itu mungkin juga berlaku dalam pilihan raya umum akan datang.

Awang Azman Pawi dari Universiti Malaya berkata, mungkin wujud permainan politik lebih besar daripada perbezaan pandangan dalam kalangan Umno Sabah semata-mata.

“Saya fikir ia merupakan langkah politik kelompok elit dalam percaturan kuasa negara ini,” katanya.

“Rahman hanyalah jurucakap dalam hal ini. Wujud permainan politik lebih lebar di sebalik persaingan ini.

“Perebutan kuasa ini akan memberi kesan ke atas akar umbi dan akan mencetuskan protes, sabotaj dan kerjasama yang rapuh. Ia akan memarakkan mentaliti puak. Ahli akar umbi akan mengikut arahan orang kuat kumpulan masing-masing.”

Katanya, peluang BN dalam PRN Sabah kelihatan malap.

Lee berkata, 12 pemimpin itu sepatutnya membuat bantahan terhadap pilihan Zahid secara dalaman, sekali gus menambah bahawa bantahan terbuka mereka akan menyebabkan orang ramai hilang hormat kepada Umno.

“Penyakit lama dalam Umno ialah sabotaj,” katanya. “Ini pernah menyebabkan BN tumbang, namun mereka tidak belajar daripadanya.”

Beliau juga berkata, kedudukan Bung dalam rundingan pembahagian kerusi dengan parti lain juga menjadi lemah susulan keadaan itu.

“Jika Bung tidak bersetuju dengan mereka, maka mereka mempunyai pilihan untuk berunding dengan kumpulan lain daripada Umno.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditahan Miliki Bakakuk, Dadah

SIPITANG: Lelaki ditahan kerana memiliki senapang buatan sendiri jenis bakakuk bersama lima butir peluru hidup dalam serbuan di rumah pekerja kebun kelapa sawit di Sungai Tepewah Bamban, di Sipitang, kelmarin.

Suspek berusia 50-an itu ditahan sepasukan polis dari Ibu Pejabat Polis Daerah (IPD) Sipitang, pada 2 petang.

Ketua Polis Daerah Sipitang, Deputi Superintendan Champin Piuh berkata, bertindak atas maklumat, beliau bersama anggota polis membuat serbuan di sebuah rumah kosong dipercayai didiami pekerja kebun kelapa sawit.

“Hasil serbuan itu menahan seorang lelaki dan merampas senapang bakakuk bersama lima butir peluru hidup.

“Turut dirampas dadah jenis syabu berat kasar 0.55 gram,” katanya ketika dihubungi, hari ini.

Champin berkata, tangkapan dan rampasan dibawa balik ke IPD Sipitang untuk siasatan lanjut.

“Kes disiasat mengikut Seksyen 8 Akta Senjata 1960 dan Seksyen 15(1)(a) Akta Dadah Berbahaya 1952 dan Seksyen 12(1) akta sama,” katanya.

Menurutnya, pihaknya terus berusaha untuk membanteras pengedaran dadah dan mengesan penagih dadah khususnya di Sipitang.

“Polis juga sudah mengenalpasti identiti mereka (penagih dadah) di kawasan Bamban, Mendalong dan sekitarnya.

“Warga Sipitang yang mempunyai maklumat mengenai aktiviti pengedaran dan penagihan dadah di kawasan daerah ini boleh menghubungi pihak kami,” katanya.

Sementara itu beliau turut mengingatkan masyarakat di Sipitang supaya patuh arahan Perintah Kawalan Pergerakan (PKP).

“Polis bertindak tegas menangkap mereka yang ingkar dan melakukan kesalahan lain terutama penagihan dadah,” katanya. – HMetro


PKR Sabah Gesa Bekas Ketua Wanita Tinggalkan Parti Dengan Cara Terhormat

KOTA KINABALU: PKR Sabah hari ini memberi amaran kepada bekas ketua wanitanya, Rahimah Majid yang membuat “tuduhan tidak berasas” terhadap presiden parti itu, sehari selepas beliau mendakwa Anwar Ibrahim menjadi punca kejatuhan kerajaan Pakatan Harapan (PH) kerana “terdesak” mahu menjadi perdana menteri.

Ketua Biro Disiplin, Sazalye Donol turut mendesak Rahimah meninggalkan PKR “secara terhormat”, berkata penggantungan bekas ketua wanita itu mengikut perlembagaan parti.

Beliau memberitahu FMT Perkara 41.6 perlembagaan menyatakan majlis pimpinan pusat berhak menggantung keahlian sehingga siasatan lembaga disiplin selesai.

“Perenggan 5 surat yang diterima Rahimah secara eksplisit menyatakan beliau akan diberi peluang untuk menjelaskan kepada lembaga disiplin, yang akan memanggilnya dalam masa terdekat.

“Ini bermakna lembaga itu, selepas menyelesaikan siasatan, akan mengeluarkan surat perintah bersama tuduhan terhadap beliau. Tetapi dengan sombong, ego dan secara membabi buta, beliau menyalahkan presiden parti atas kejatuhan PH.”

Semalam Rahimah berkata beliau tidak membuat rayuan selepas digantung daripada PKR, mengatakan tiada kes atau tuduhan untuk dijawab beliau.

Rahimah turut bercakap mengenai tindakan terhadap mereka yang setia kepada PKR, berkata beliau dan ramai ketua dan ahli parti lain tiada pilihan selain meninggalkan parti.

“Sekiranya Anwar bertindak dengan betul dan strategik daripada menjadi buta kerana ketamakan dan nafsu menjadi PM, dan sekiranya 92 ahli Parlimen mereka menyokong Tun (Dr Mahathir Mohamad) di depan Agong pada 27 Feb di Istana, Agong tiada pilihan selain melantik semula Tun sebagai PM,” katanya.

“Sebaliknya, Anwar dan PH hanya menyedari kebodohan mereka pada malam 27 Feb dan menukar pendirian pada 28 Februari selepas bertemu Tun semula untuk membawa beliau kembali ke PH.”

Namun, Sazalye berkata tuduhan Rahimah itu menunjukkan kurangnya pengetahuan mengenai peristiwa yang membawa kepada kejatuhan PH.

“Tindakan disiplin terhadap beliau tidak ada kena mengena dengan presiden.

“Saya menasihatkan beliau, sebagai seorang peguam, supaya meninggalkan PKR secara terhormat tanpa memburukkan parti.” – FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Beli kereta, dapat tuannya sekali

JAKARTA: Seorang wanita cantik di Indonesia bikin heboh di media sosial di negara itu apabila mengiklankan untuk menjual keretanya dengan tuannya sekali.

Wanita itu yang dikenali sebagai Chaecha membuat iklan di Facebook pada 26 Mei lalu untuk menjual kereta Nissan Grand Livina miliknya dengan satu tawaran luar biasa.

Gadis cantik yang berusia 25 tahun itu menawarkan sesiapa membeli kereta itu dengan dirinya sekali.

“Dijual mobil berserta pemiliknya. Minat bisa inbox 0821.1452.4443,” katanya dalam iklan berkenaan tanpa meletakkan sebarang harga.

Chaecha turut meletakkan syarat pembeli tidak boleh memilih dan perlu membeli kereta serta dirinya.

Pembeli juga perlulah lelaki bujang berusia 30 hingga 35 tahun dan sedang mencari teman hidup.

Iklan berkenaan menjadi tular di media sosial di Indonesia dan turut mendapat liputan meluas media negara itu.

Bagaimanapun, tidak jelas sama ada Chaecha sudah mendapat pembeli untuk membeli kereta dan hatinya itu. – Agensi